title: Joukkuevoimistelun arvokisat

text: 2017 syksy (pallo)2017 kevät 2016 syksy (naru)2016 kevätJoukkuevoimistelun kilpasarja on myös hyvin kovatasoinen, ja keväällä ja syksyllä ratkotaan kilpasarjojen mestaruudet. Uusimmat "mestistulokset" löytyvät Kisapalvelussa.


title: Pilen kätkö

text: Pilen kätkö () on pronssiesineitä sisältänyt kuuluisa maakätkö, jonka maanviljelijä Hans Olsson löysi auratessaan omistamaansa niittyä syksyllä 1864 Tygelsjön pitäjän Pilen kylässä nykyisen Malmön eteläisessä kaupunginosassa Ruotsissa. Löydetyt metallisesineet painoivat 5,86 kilogrammaa ja ne lunastettiin Statens historiska museumin kokoelmiin Tukholmaan, missä ne ovat esillä sen pysyväisnäyttelyssä. Kätkön esineet ovat vanhimpia Ruotsissa löydettyjä pronssiesineitä.


title: Pilen kätkö

text: Hans Olsson kertoi, että metalliesineet pitivät kovaäänistä kolinaa auran nostaessa ne maasta. Hän kaivoi esineet ylös ja teki niistä ilmoituksen. Statens historiska museum lunasti esineet 50 riikintaalerin summasta ja ne ovat esillä museon pysyväisnäyttelyssä.


title: Pilen kätkö

text: Kätköstä löydettiin 32 esinettä tai esineen katkelmaa. Niistä oli 10 pronssirenkaita, joista kaksi on nimetty käsirenkaiksi. Muut kahdeksan rengasta olivat kaularenkaan muotoisia tai kokoisia, mutta niistä oli katkennut osa kaarista pois. Renkaita kutsutaan keski-eurooppalaisessa kirjallisuudessa nimellä "ösenringe". Käsirenkaiden painot olivat 34 ja 49 grammaa ja muiden renkaiden painot olivat 7–197 grammaa. Pienet katkelmat painoivat muutamia grammoja, mutta kolme suurinta rengasta painoivat yli 100 grammaa.


title: Pilen kätkö

text: Toinen käsirengas (luettelotunnus SHM 3311:20) painoi 49 grammaa ja se oli valmistettu kolmesta ohuemmasta pronssilangasta, jotka oli juotettu rinnakkain yhteen. Rengas oli löydettäessä katkennut kolmeen osaan. Yksi renkaista (SHM 3311:21) oli leveimmästä kohdasta halkaisijaltaan 7,7 senttimetriä ja se oli avoin rengas. Renkaan suurin paksuus oli 13 millimetriä ja aukon päät olivat muutaman millimetrin paksut. Rengas painoi kuitenkin 135,3 grammaa. Suurin rengas (SHM 3311:24) painoi 196,5 grammaa, oli halkaisijaltaan 13 senttimetriä ja paksuimmillaan 13 millimetriä.


title: Pilen kätkö

text: Esineiden joukossa oli osia pronssitikareista (SHM 3311:17 on terän kärki; SHM 3311:16 on terän tyvi; SHM 3311:15 on kahva; SHM 3311:14 on lähes kokonainen, mutta katkeillut tikari; SHM 3311:18 on terän kärki). Tikariosien lisäksi löytyi 13 ehjää tai katkeillutta pronssista kirveenterää. Ehjät terät olisi voinut aikoinaan myydä eteenpäin ja ne painavatkin 140–888 grammaa. Painavin kirves (SHM 3311:10) on säilynyt hyvänä. Se on 21,2 senttimetriä pitkä ja 9 senttimetriä leveä. Se on koko pituudeltaan ohut, mutta sitä jäykistämään on valettu ylä- ja alareunaan kantit. Kirveen tyyppiä kutsutaankin nimellä reunuskirves. Toiseksi suurin kirves (SHM 3311:3) on hieman hapettunut ja sen kantit ovat heikommat kuin painavimmalla kirveenterällä. Se on 19 senttimetriä pitkä ja 7,4 senttimetriä leveä. Terän paino on 603 grammaa.


title: Pilen kätkö

text: Kirveiden koostumusta tutkittaessa näyttäisi siltä, että yksi kirveistä olisi peräisin Irlannista. Muut kirveet sen sijaan näyttäisivät olevan peräisin Keski-Euroopasta, jossa kupari- ja tinamalmien sisältämät epäpuhtaudet vastaavat paremmin kirveiden epäpuhtauksia.


title: Pilen kätkö

text:
Kätkössä oli mukana kolme tinametallin kappaletta. Niiden yhteispaino on 46 grammaa. Esineet, jotka olivat rikki, oli todennäköisesti haudattu rikkinäisinä. Nämä olisvat kelvanneet uusien esineiden valamiseen yhdessä tinan kappaleiden kanssa.
Osa pronssista oli valmiina esineinä, joiden tyyli ja muotoilu vastaa esineluokittelussa Skandinavian pronssikaudella Monteliuksen periodia I, joka tarkoittaa ajanjaksoa 1700–1500 eaa. Kuitenkin osa tutkijoista, kuten esimerkiksi pronssikauden tutkija Helle Vandkilde, kannattavat vanhempaa ajoitusta 1700 eaa., sillä vastavan tyyppisiä kirveitä on löydetty tätäkin vanhemmista neoliittisen kivikauden haudoista. Vastaavanlainen maakätkö löytyy myös Tanskan Gallemossenista ja se on ajoitettu noin 2000 eaa. Kyseessä olisi Ruotsiin ”ensimmäisiä” maahan tuotuja suuria pronssikätköjä, koska yksittäisiä esineitä oli tuotu jo tätäkin ennen.


title: Pilen kätkö

text: Ei tiedetä tarkalleen miksi esineet on kaivettu maahan ja syyksi on esitetty kaksi teoriaa. Tavallinen tulkinta kätköille on ollut votiiviuhraus, jossa ”hukkaamalla luontoon” arvokkaita esineitä suoritetaan uhraus jumalille, ja toivotaan vastalahjaksi onnea ja menestystä. Votiiviuhrauksiin on yleensä laitettu jopa käyttämättömiä pronssiesineitä, mikä ei ole tässä tapauksessa kyseessä. Osa pronssista oli esineiden katkelmina. Mikäli katkelmat eivät ole syntyneet toistuvan auraamisen tuolksena, voidaan kätkö tulkita pronssin raaka-aineen säilytyspaikaksi. Pronssi oli tuona aikana Etelä-Skandinaviassa äärimmäisen arvokasta ja maakätkö onkin voinut olla yksinkertaisesti vain sen piillopaikka. Helle Vandkilde on pronssikauden tutkijana esittänyt kätkölle seuraavanlaisen selityksen. Pronssikauppaa käytiin veneillä, joilla purjehdittiin Itämeren yli ja Saksan jokia ylävirtaan päin. Veneisiin lastattiin kauppatavarat, jota olivat esimerkiksi meripihka, turkikset, piitikarit ja muut tarvikkeet, ja veneiltiin vaihtamaan ne esimerkiksi pronssiin. Veneen palattua kotiin, oli arvokas laski varastoitava turvalliseen paikkaan. Tähän käytettiin yleisesti maakätköä. Emme saa koskaan selville, kummasta on ollut kyse, eikä sitä, miksei kätköä koskaan kaivettu esiin.


title: Pilen kätkö

text: Löydetyt kirveenterät olivat löydettäessä ensimmäiset tyypiltään. Kun niitä on myöhemmin löytynyt lisää, on tämänlaisia kirveitä kutsuttu Ruotsissa nimellä "piletyp". Koska kirvestä valmistettiin kohdemaassaan kuparista, on se katsottava kivikautiseksi kirvestyypiksi, joka on levinnyt Pohjois-Eurooppaan ensimmäisten pronssiesineiden joukossa. Tutkija Helle Vandkildes luokitteli nämä kirveet ja siinäkin alaluokaksi "Type A3". Tällä tarkoitetaan laakakirveen ja reunuskirveen välimuotoa. Hän ajoitti tämän kirvestyypin myöhäiseen neoliittiseen kivikauteen (LNII), mikä onkin Etelä-Skandinavisesta näkökulmasta totta, mutta joka sijoittaa sen tuntemattomassa valmistuspaikassaan siellä pronssikaudelle.


title: Pilen kätkö

text: Varhainen pronssikauppa näyttäisi tämänkin kätkön valossa viittaavan suoraan kaupankäyntiin Keski-Euroopan kanssa. Tämän voi päätellä myös esineiden muotoilusta, koristelusta ja muista yksityiskohdista. Yksittäinen kirves Irlannista ei riko tätä teemaa, sillä Isossa Britanniassa oli ollut pronssikausi jo 2100 eaa. alkaen ja kauppayhteydet Keski-Eurooppaan olivat tällöin jo vilkkaat.


title: Pelo

text: Pelo on seuraavien henkilöiden sukunimi:


title: Akrotíri (Limassol)

text:
Akrotíri () on kylä ja kyläyhdyskunta ("koinótita") Limassolin alueella Kyproksen tasavallassa Kyproksen saarella. Sen väkiluku on (2011).
Akrotíri (”Niemi”) sijaitsee Akrotírin niemimaalla Kyproksen etelärannikolla Isolle-Britannialle kuuluvalla Akrotírin tukikohta-alueella. Alueen nähtävyyksiin kuuluu muun muassa Kissojen Pyhän Nikolaoksen luostari ("Moní Agíou Nikoláou ton Gáton"). Se muistaa kissoja, jotka keisarinna Helena legendan mukaan tuotti saarelle tarkoituksena päästä eroon sitä vaivanneista käärmeistä. Niemellä kylän pohjoispuolella sijaitsee saaren suurin järvi Limassolin suolajärvi (myös Akrotírin suolajärvi).


title: Hala Sultan Tekke

text:
Hala Sultan Tekke eli Umm Haramin moskeija (, ) on moskeija Kyproksen saarella Dromolaxián kylässä lähellä Lárnakan kaupunkia. Se on yksi islaminuskon pyhimmistä paikoista.
Moskeija on perinteen mukaan perustettu vuonna 648 paikalle, jossa profeetta Muhammedin sukulainen Umm Haram kuoli pudottuaan muulin selästä. Tämä oli mukana saaren arabivalloituksella. Nykyiset rakennukset ovat peräisin noin vuodelta 1787, ja ne on kunnostettu viimeisimpänä vuosina 1816 ja 2002. Moskeijaa pidetään islamin neljänneksi pyhimpänä paikkana Mekan, Medinan ja Jerusalemin Al-Aqsan jälkeen, ja se on saaren merkittävin pyhiinvaelluskohde muslimeille.


title: Hala Sultan Tekke

text: Moskeija sijaitsee Lárnakan suolajärven lounaisrannalla noin kuusi kilometriä lounaaseen Lárnakasta. Paikalta on löydetty arkeologisissa kaivauksissa merkkejä asutuksesta jo neoliittisella kaudella, ja nimi ”Hala Sultan Tekke” voi viitata myös tähän esihistoriallisen ajan löytöpaikkaan.


title: Kalopanagiótis

text:
Kalopanagiótis () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).
Kalopanagiótiksen kylä sijaitsee Tróodos-vuoristossa Marathásan laaksossa noin 70 kilometriä länteen pääkaupunki Nikosiasta. Kylän nähtävyyksiin kuuluu muun muassa Pyhän Johannes Lampadisteen luostari ("Moní tou Agíou Ioánni tou Lampadistí"), jonka kirkko on yksi Unescon maailmanperintöluetteloon kuuluvista Tróodoksen maalatuista kirkoista.


title: Lárnakan suolajärvi

text:
Lárnakan suolajärvi (, ) on suolajärvi Kyproksen saarella. Se sijaitsee saaren kaakkoisosassa heti Lárnakan kaupungin eteläpuolella.
Lárnakan suolajärvi on yksi Kyproksen kahdesta suuresta suolajärvestä; toinen on Limassolin suolajärvi. Lárnakan suolajärvi on näistä kahdesta pienempi ja suolaisempi. Se koostuu oikeastaan neljästä erillisestä suolajärvestä, joista kolme on yhteydessä toisiinsa. Suurin järvistä sijaitsee Lárnakan kaupungin ja Lárnakan kansainvälisen lentoaseman välisellä alueella. Pienemmät järvet sijaitsevat lentoaseman eteläpuolella.


title: Lárnakan suolajärvi

text: Järvialue on merkittävä kosteikkoalue ja se on suojeltu Ramsarin sopimuksella. Suolajärven rannalla sijaitsee merkittävä Hala Sultan Tekken moskeija.


title: Mamiya

text: Mamiya on japanilainen vuonna 1940 perustettu kameravalmistaja, joka erikoistui ammattivalokuvaajien tarpeisiin valmistamalla monia rullafilmiä käyttäviä kameramalleja. Nykyisin Mamiya kehittää ammattilaistason digitaalisia kuvauslaitteita, ja yhtiön englanninkielinen nimi on "Mamiya Digital Imaging Co., Ltd." Yritys työllistää noin 200 ihmistä ja sillä on kaksi tehdasta. Mamiyan tytäryritykset Kasco ja USTMamiya valmistavat golfvälineitä. Konsernin on vuodesta 2009 omistanut tanskalainen, ammattikuvaajien digitaaliratkaisuja kehittävä Phase One.


title: Mamiya

text: Mamiya-kamerayhtiön perusti kamerasuunnittelija Seiichi Mamiya yhdessä rahoittajansa Tsunejiro Sugawaran kanssa vuonna 1940. Yritys tuli aluksi tunnetuksi 120-filmikoon kameroista Mamiya Six (1940) ja Linhofin kameroita muistuttavasta lehtikuvauskamerasta Mamiya Press (1960). Läpi 1950-luvun valmistettu Mamiyaflex oli kaksisilmäinen rullafilmikamera, jonka objektiivit (80, 105, 135 ja 180 mm) olivat vaihdettavia. Sen seuraaja oli C Professional -sarja, joka noudatti samaa periaatetta.


title: Mamiya

text: Vuosina 1949–1984 yritys valmisti myös kinofilmikoon kameroita, Mamiya-35 (1949), Mamiya Prismat (1961) ja viimeisenä Z-sarja 1970-luvulta 1980-luvulle. Tuotemerkkinä käytettiin ainakin 1960- ja 1970-luvun järjestelmäkameroissa pienellä kirjoitettua tekstiä "mamiya/sekor".


title: Mamiya

text: Mamiyan tunnetuimpia keskikoon filmikameroita oli studiokuvausammattilaisten suosioon noussut yksisilmäinen peiliheijastuskamera RB67, jonka kuvakoko oli 6 × 7 cm. Siitä kehittyi sähköisellä sulkimella varustettu RZ67. Vuonna 1975 esitelty, niin ikään yksisilmäinen M645 käytti 6 × 4,5 cm kuvakokoa ja muuttui myöhemmin automaattitarkenteiseksi.


title: Mamiya

text: Rullafilmiä käyttävissä ammattikameroissa Mamiyan kilpailijoita olivat Hasselblad, Bronica, Rollei ja Pentax. Kun useimmat tämän koon kameravalmistajat siirtyivät digitaaliaikaan suunnittelemalla olemassa oleviin kamerarunkoihinsa filmikasetin sijaan kiinnitettäviä ”digiperiä”, Mamiya kehitti ensimmäisen digikameransa ZD:n (2004) puhtaalta pöydältä. Siihen sopivat kuitenkin 645-mallin automaattitarkenteiset objektiivit. Mamiya suunnitteli kameroihinsa myös digiperiä, mutta ne tulivat aluksi markkinoille digitekniikan nopeasta kehityksestä jo valmiiksi jälkeen jääneinä.


title: Limassolin suolajärvi

text:
Limassolin suolajärvi () eli Akrotírin suolajärvi (Αλυκή Ακρωτηρίου, "Alykí Akrotiríou") on suolajärvi Kyproksen saarella. Se on Kyproksen suurin järvi ja koko itäisen Välimeren tärkeimpiä kosteikkoalueita. Järven pinta-ala on noin 10,65 km².
Limassolin suolajärvi sijaitsee Kyproksen eteläosassa Akrotírin niemimaalla Isolle-Britannialle kuuluvalla Akrotírin tukikohta-alueella. Se on yksi Kyproksen kahdesta suuresta suolajärvestä; toinen on Lárnakan suolajärvi. Limassolin suolajärvi on näistä kahdesta hieman vähäsuolaisempi. Järvi täyttyy talvella ja kuivuu kesällä lähes kokonaan. Suolajärven pinta on noin 2,5 metriä merenpinnan alapuolella. Sen syvyys on suurimmillaankin vain noin metri.


title: Limassolin suolajärvi

text: Järvi on merkittävä lintualue erityisesti marras-maaliskuussa. Se on suojeltu Ramsarin sopimuksella.


title: Marathása

text: Marathása (Μαραθάσα eli Κοιλάδα Μαραθάσας, "Koiláda Marathásas") on laakso Tróodos-vuoristossa Kyproksen saarella. Sen nimi tulee oletettavasti alueella kasvavasta fenkolista ("márathos"). Alueen suurimpia kyliä ovat Kalopanagiótis, Moutoullás, Oíkos, Pedoulás ja Pródromos.


title: Moutoullás

text:
Moutoullás () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).
Moutoulláksen kylä sijaitsee Kyproksen läntisissä keskiosissa Tróodos-vuoristossa Marathásan laaksossa linnuntietä noin 56 kilometriä länsilounaaseen pääkaupunki Nikosiasta. Kylän nähtävyyksiin kuuluu Neitsyt Marian kirkko ("Panagía tou Moutoullá"), joka on yksi Unescon maailmanperintöluetteloon kuuluvista Tróodoksen maalatuista kirkoista.


title: Ómodos

text: Ómodos () on kylä ja kyläyhdyskunta ("koinótita") Limassolin alueella Kyproksen tasavallassa Kyproksen saarella. Sen väkiluku on (2011).


title: Ómodos

text: Ómodoksen kylä sijaitsee Tróodos-vuoristossa Kyproksen lounaisissa keskiosissa noin 42 kilometriä luoteeseen Limassolin kaupungista. Se on rakennettu noin 810 metrin korkeuteen merenpinnasta laskettuna. Kylä on syntynyt bysanttilaisen ajan lopulla tai frankkivallan ajan alkupuolella. Kylän tärkein nähtävyys on Pyhän Ristin luostari ("Tímios Stavrós"). Seutu tunnetaan viininviljelystä ja hedelmäpuista.


title: Álvaro Odriozola

text: Álvaro Odriozola Arzallus (s. 14. joulukuuta 1995 San Sebastián, Gipuzkoa) on espanjalainen jalkapalloilija. Hän pelaa oikeana laitapuolustajana Primera Divisiónin Real Madridissa.


title: Álvaro Odriozola

text: Odriozola on Real Sociedadin kasvatti. Hän debytoi seuran edustusjoukkueessa 16. tammikuuta 2017 Primera Divisiónin ottelussa Málagaa vastaan.


title: Álvaro Odriozola

text: Odriozola kuului alle 21-vuotiaiden EM-hopeaa saavuttaneeseen Espanjan joukkueeseen vuonna 2017. Miesten maajoukkueessa hän debytoi 6. lokakuuta 2017 MM-karsintaottelussa Albaniaa vastaan. Hänet nimettiin Espanjan 23 pelaajan miehistöön kesän 2018 MM-kilpailuihin.


title: Pétra tou Romioú

text: Pétra tou Romioú (, ”Kreikkalaisen kivi”) on ranta ja joukko kalliomuodostelmia Kyproksen saarella. Ranta esiintyy tarinoissa jumalatar Afroditen synnyinpaikkana tai oikeammin paikkana, jossa tämä rantautui Kyprokselle synnyttyään meren vaahdosta.


title: Pétra tou Romioú

text: Pétra tou Romioún ranta sijaitsee Kyproksen lounaisrannikolla noin 22 kilometriä kaakkoon Páfoksesta. Se on lähellä Koúklian kylää, jonka paikalla antiikin aikana sijaitsi Afroditeen yhdistetty ja Afroditen pyhäköstä tunnettu Palaipafoksen kaupunki.


title: Pétra tou Romioú

text: Paikalla meressä on useita huomiota herättäviä kalliomuodostelmia. Myöhemmän legendan mukaan kivet olisivat päätyneet mereen bysanttilaisella ajalla, kun paikallinen sankari Digenes Akritas heitti ne sinne estääkseen arabien rantautumisen saarelle. Tästä kallio sai nimen ”Kreikkalaisen kivi” ("Romiós" eli ”roomalainen” viittasi keskiajalla bysanttilaiseen eli kreikkalaiseen).


title: Sotíra (Limassol)

text:
Sotíra () on kylä ja kyläyhdyskunta ("koinótita") Limassolin alueella Kyproksen tasavallassa Kyproksen saarella. Sen väkiluku on (2011).
Sotíran kylä sijaitsee linnuntietä noin 18 kilometriä länteen Limassolin kaupungista. Kylä on osaksi Limassolin alueella ja osaksi Isolle-Britannialle kuuluvalla Akrotírin tukikohta-alueella.


title: Sotíra

text: Sotíra (, ”Pelastaja”, ”Vapahtaja”) voi viitata seuraaviin paikkoihin:


title: Treis Eliés

text:
Treis Eliés () on kylä ja kyläyhdyskunta ("koinótita") Limassolin alueella Kyproksen tasavallassa Kyproksen saarella. Sen väkiluku on 25 (2011).
Treis Eliés, suomeksi ”Kolme oliivipuuta”, sijaitsee Tróodos-vuoristossa Marathásan laaksossa noin kuusi kilometriä länteen Ólympos-vuoren huipusta. Kylä on rakennettu noin 800 metrin korkeuteen merenpinnasta laskettuna. Kylän nähtävyyksiin kuuluvat muun muassa Arkkienkeli Mikaelin ("Archángelos Michaíl") kirkko 1600/1700-luvulta sekä Pyhän Paraskevan ("Agía Paraskeví") kirkko 1600-luvulta.


title: Dana Zemtsov

text: Dana Zemtsov (s. 1992 Ciudad de México, Meksiko) on alankomaalainen alttoviulisti. Hän sai 5-vuotiaana varhaisimman musiikinopetuksensa isoäidiltään ja vanhemmiltaan, joista molemmat, Mihail Zemtsov ja Julia Dinerstein, ovat alttoviulisteja. Hänen opettajinaan ovat sittemmin toimineet Bruno Giuranna, Atar Arad, Sven Arne Tepl ja Michael Kugel. Hän soittaa Sartory-alttoviulua, jonka lahjoitti hänelle Alankomaiden soitinrahasto.


title: Dana Zemtsov

text: Zemtsov on voittanut lukuisia kansainvälisiä kilpailuja. Hän on esiintynyt muiden muassa Janine Jansenin ja Martin Frostin kanssa kamarimuusikkona, pitänyt resitaalin New Yorkin Carnegie Hallissa ja tulkinnut Béla Bartókin alttoviulukonserton Concertgebouw-orkesterin pääsallissa, Amsterdamissa. Vuonna 2012 hän solmi eksklusiivisen kolmea levyä koskevan levytyssopimuksen Channel Classics Recordsin kanssa.


title: Sendlingin murhan yö

text: Sendlingin murhan yö (Saksaksi: Sendlinger Mordweihnacht) oli vuonna 1705 Sendlingissä kaksi kilometriä lounaaseen Munchenissa tapahtunut verilöyly. Baijerin kansannousun aikana Itävallan valtaa vastustava talonpoikaisarmeija oli marssinut Muncheniin mutta joutui petetyksi ja teurastetuksi.


title: Sendlingin murhan yö

text: Noin 1 100 talonpoikaa sai surmansa.


title: Sendlingin murhan yö

text: Tapahtumasta on tullut tunnettu aihe saksalaisessa kulttuurissa.


title: Pimeyden valtias

text: Pimeyden valtias (engl. "Prince of Darkness") on vuonna 1987 valmistunut yhdysvaltalainen yliluonnollinen kauhuelokuva. Sen on ohjannut ja käsikirjoittanut John Carpenter. Pääosissa esiintyvät Donald Pleasence, Lisa Blount, Victor Wong, Dirk Blocker ja Jameson Parker. Pienessä sivuroolissa nähdään myös rockmuusikko Alice Cooper. Elokuva on toinen osa Carpenterin niin kutsuttua apokalypsi-trilogiaa. Trilogian ensimmäinen osa on "The Thing – ”se” jostakin" (1982) ja sen päätösosa "Hulluuden syövereissä" (1995).


title: Pimeyden valtias

text: Kaksituhatta vuotta salassa pidetyn uskonlahkon, Unen veljeskunnan, pappi kuolee jättäen jälkeensä päiväkirjan ja avaimen salaiseen kammioon kirkon kellarissa. Pappi, joka saa käsiinsä päiväkirjan, huolestuu ja ottaa yhteyttä teoreettisen fysiikan guruun, professori Birackiin (Victor Wong). Tämä tulee etevämpine oppilaineen kirkkoon tekemään tieteellisiä kokeita kammiossa olevasta salaperäisestä lieriöstä. Muinaisen kirjoituksen mukaan lieriössä on Saatanan poika, jonka tarkoituksena on vapauttaa isänsä pimeältä puolelta. Tiedemiehet eivät aluksi suostu uskomaan tätä, mutta joutuvat muuttamaan kantaansa tapahtumien edetessä.


title: Gustav Willman Borvik

text: Gustav Willman Borvik (s. 8. joulukuuta 1998 Lillehammer, Norja) on norjalais-ruotsalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan keskushyökkääjä, mutta Willman Borvik osaa pelata myös laidassa.


title: Gustav Willman Borvik

text: Willman Borvik on Lillehammer IK:n kasvatti. Hän siirtyi jo hyvin nuorena Ruotsiin ja IFK Oren junioreihin. Kaudeksi 2014–2015 Willman Borvik siirtyi Mora IK:n J18-junioreihin. Hän pelasi kauden aikana myös yhden ottelun Orsa IK:n J18-junioreissa. Kaudella 2015–2016 Willman Borvik oli Moran paras syöttäjä ja toiseksi paras pistemies Niklas Sandberg Örnmarkerin jälkeen. Kaudeksi 2016–2017 hän siirtyi Luleå HF:n J20-junioreihin.


title: Gustav Willman Borvik

text: Lincoln Stars varasi Willman Borvikin 362. pelaajana USHL:n varaustilaisuudessa 2017. Hän jatkoi kaudella 2017–2018 uraansa kuitenkin Luulajassa. Willman Borvik nousi seuran J20-junioreiden varakapteeniksi. Hän jakoi tehoilla 12+19=31 Luulajan sisäisen pistepörssin toisen sijan Lucas Jideniuksen kanssa edellään vain Christoffer Björk. Willman Borvik debytoi kauden aikana myös seuran SHL-joukkueessa, jossa hän sai tililleen kuusi runkosarjaottelua. Willman Borvik teki SHL-debyyttinsä 26. lokakuuta 2017 Malmö Redhawksia vastaan.


title: Gustav Willman Borvik

text: Kaudeksi 2018–2019 Willman Borvik siirtyi 1+1-vuotisella ja elokuun 2018 loppuun asti ulottuvan try-outin sisältävällä sopimuksella SM-liigajoukkue Vaasan Sportiin. Hän sai koejaksonsa päätteeksi jatkosopimuksen.


title: Gustav Willman Borvik

text: Willman Borvik edusti Norjaa alle 20-vuotiaiden IA-divisioonan MM-kilpailuissa vuonna 2017. Hän jakoi joukkueensa sisäisen tehotilaston voiton seitsemän muun pelaajan kanssa lukemalla +1. Willman Borvik on toiminut myös Norjan kapteenina. Hän pelasi myös alle 18-vuotiaiden IA-divisioonan MM-kilpailuissa vuonna 2016, jolloin Willman Borvik toimi Norjan varakapteenina. Yhteensä hän on pelannut 13 nuorten ja 15 poikien maaottelua.


title: Gustav Willman Borvik

text: Willman Borvikin isoveli Robert on pelannut puolustajana Ruotsin alemmissa sarjoissa.


title: Gustave Comte

text: Gustave Comte (30. maaliskuuta 1874 Montreal, Kanada – 14. helmikuuta 1932 Montreal, Kanada) oli kanadalainen musiikkikriitikko ja -pedagogi sekä libretisti. Hän jätti oikeustieteelliset opintonsa kesken omistautukseen musiikki- ja teatterijournalismille, jota hän harjoitti useissa lehdissä Montrealissa ja Ottawassa. Hän opetti musiikin historiaa Montrealin konservatoriossa (Conservatoire de musique du Québec) vuodesta 1905. Hänen kirjoituksensa ovat arvokkaita tietolähteitä Montrealin muusikoista ja musiikkielämästä 1800-luvun lopusta 1930-luvun alkuun. Hän kirjoitti aktiivisesti vähemmän tunnetuista esiintyjistä ja säveltäjistä, jotka olisivat ansainneet hänen mielestään laajemman suosion, ja hän edisti musiikkia suosineiden salien ja teatterien rakentamista.


title: Gustave Comte

text: Comte kirjoitti joitain librettoja operetteihin, muun muassa Émiliano Renaud'n "Sandwichiin". Hänen ensimmäinen vaimonsa oli Jean A. Duquetten tytär ja Calixa Lavalléen sisaruksen tytär Blanche Duquette.


title: Heliakkinen nousu

text: Heliakkinen nousu on tilanne, jossa taivaankappale, esimerkiksi tähti, nousee aamulla vähän ennen Aurinkoa niin, että sen voi havaita ennen kuin Aurinko valaisee taivaan. Taivaankappaleen heliakkisella nousulla viitataan ensimmäiseen päivään, jolloin kyseinen taivaankappale voidaan nähdä aamutaivaalla. Sitä edeltävinä aamuina Aurinko vielä nousi samanaikaisesti sen kanssa tai vain vähän myöhemmin, estäen sitä näkymästä. Muutos johtuu siitä, että Aurinko liikkuu tähtien suhteen itään noin asteen verran päivässä.


title: Heliakkinen nousu

text: Kohteiden heliakkista nousua on käytetty vuodenaikojen ajoittamiseen monessa kulttuurissa. Esimerkiksi muinaiset egyptiläiset käyttivät Siriuksen heliakkista nousua merkkinä Niilin tulvien alkamista. Etelässä, jossa hämärä on hyvin lyhyt, tähdet näkyvät vielä juuri ennen auringonnousua. Suomessa heliakkista nousua on vaikea käyttää ilmiöiden ajoittamiseen, sillä hämärä kestää pitkään ja taivas vaalenee jo kauan ennen auringonnousua.


title: Ulosottomiehet (televisiosarja)

text: Ulosottomiehet () on brittiläinen tosi-tv-dokumenttisarja. Sarjassa seurataan korkeimman oikeuden ulosottomiesten työtä, kun he menevät ihmisten luo ulosottamaan heiltä esimerkiksi tavaroita tai talon, koska he eivät ole maksaneet velkojaan ja/tai ovat muutoin kieltäytyneet luovuttamasta omaisuuttaan.


title: Ulosottomiehet (televisiosarja)

text: Suomessa sarjaa esittää Sub.


title: Juurinilurit

text: Juurinilurit ("Hylastes") on kovakuoriaisten lahkoon kuuluva kaarnakuoriaissuku. Sukuun kuuluvien lajien määrä vaihtelee eri lähteissä.


title: Desire (Hurtsin albumi)

text: Desire on englantilaisen synth pop duo Hurtsin neljäs studioalbumi, jonka julkaisi Columbia Records 29. syyskuuta 2017. Albumilta julkaistiin kolme singleä: "Beautiful Ones", "Ready to Go" ja "Chaperone". He kokivat albumin sanoitusten olevan henkilökohtaisempia kuin ennen, yhtyeen jäsen Adam Anderson on taistellut masennuksen ja ahdistuksen parissa.


title: Ancient Bards

text: Ancient Bards on italialainen sinfonista metallia soittava yhtye.


title: Tōkyō metron Hanzōmon-linja

text: Hanzōmon-linja () on Tōkyō metron operoima metrolinja Tokiossa, Japanissa. Sen reitti kulkee lounaasta Shibuyan erillisalueen Shibuyan metroasemalta keisarillisen palatsin pohjoispuolitse Hanzōmonin metroaseman kautta itään Sumidan erillisalueen Oshiagen metroasemalle. Linjalla on 14 asemaa ja se on 16,8 kilometriä pitkä.


title: Tōkyō metron Hanzōmon-linja

text: Vuonna 2016 linjalla ajettiin noin 1 932 168 000 matkustajakilometriä. Sen täyttöaste oli aamun ruuhka-aikana 170 prosenttia kapasiteetista.


title: Tōkyō metron Nanboku-linja

text: Nanboku-linja () on Tōkyō metron operoima metrolinja Tokiossa, Japanissa. Sen nimi tarkoittaa ’etelä–pohjoislinjaa’, ja sen reitti kulkeekin etelä–pohjoissuuntaisesti Shinagawan erillisalueen Meguron metroasemalta keisarillisen palatsin länsipuolitse pohjoiseen Kitan erillisalueen Akabane-Iwabuchin metroasemalle. Linjalla on 19 asemaa ja se on 21,3 kilometriä pitkä.


title: Tōkyō metron Nanboku-linja

text: Vuonna 2016 linjalla ajettiin noin 1 198 287 000 matkustajakilometriä, joten se oli Tōkyō metron linjoista vähiten käytetty. Tästä huolimatta sen täyttöaste oli aamun ruuhka-aikana 153 prosenttia kapasiteetista.


title: Avalon (yhtye)

text: Avalon (myös nimellä Timo Tolkki's Avalon) on suomalainen Timo Tolkin perustama sinfonista metallia soittava yhtye.


title: Tōzai-linja

text: Tōzai-linja (, ’itä–länsilinja’) voi tarkoittaa seuraavia rautatie- tai metrolinjoja:


title: Nanboku-linja

text: Nanboku-linja (, ’etelä–pohjoislinja’) voi tarkoittaa seuraavia rautatie- tai metrolinjoja:


title: Jean A. Duquette

text: Jean (myös "John") Alfred Duquette (15. maaliskuuta 1853 Oswego, New York, Yhdysvallat – 10. toukokuuta 1902 Montreal, Kanada) oli kanadalaistunut viulisti, alttoviulisti ja musiikkipedagogi. Saavuttuaan Montrealiin vuoden 1865 paikkeilla hän opiskeli vuosina 1865–1871 viulunsoittoa Jules Honen johdolla. Seuraavat kaksi vuotta hän vietti Bostonin konservatoriossa, josta sai diplominsa.


title: Jean A. Duquette

text: Duquette opetti eri opinahjoissa viulun-, pianon- ja mandoliininsoittoa sekä säestämistä. Hänen oppilaidensa joukossa olivat Albert Chamberland ja Camille Couture. Duquette oli ensimmäinen viulisti jousikvartetissa, jonka perustivat vuonna 1890 hänen kanssaan viulisti Isaac Silverstone, alttoviulisti Cathcart Wallace ja sellisti Louis Charbonneau. Duquette oli mukana perustamassa Montrealin sinfoniaorkesteria, jossa hän soitti alttoviulistien sektiossa. Hän toimi orkesterin puheenjohtajana vuosina 1894–1896. Hän oli myös Montrealin musiikkiliiton puheenjohtaja. Vuosina 1899–1901 hän osallistui kamarimusiikkikonsertteihin, joissa hän esiintyi kvartetissa Otto Zimmermannin, Herbert Spencerin ja Charbonneaun kanssa.


title: Jean A. Duquette

text: Kesäkuussa 1878 Duquette meni naimisiin pianisti-laulaja Cordélia Lavalléen kanssa, joka oli Calixa Lavalléen sisko. Duquetten ja hänen vaimonsa tytär Blanche Duquette oli pianisti, joka meni vuonna 1900 naimisiin musiikkikriitikko Gustave Comten kanssa. Jean A. Duquetten veli oli Ellsworth Duquette, ja hänen poika oli Raoul Duquette.


title: Herbert Spencer (muusikko)

text: Herbert Spencer (28. helmikuuta 1875 Liverpool – 24. joulukuuta 1945 Montreal) oli kanadalaistunut viulisti, säveltäjä ja kapellimestari. Hän opiskeli lapsena viulunsoittoa Henry Lawsonin, pianonsoittoa Helen Beerin ja musiikin teoriaa W. J. Doranin johdolla. Hän muutti vuonna 1891 Kanadaan, jossa häntä opettivat Montrealissa Horace Reyner ja Charles O'Neill.


title: Herbert Spencer (muusikko)

text: Spencer loi pitkän uran teatterin ja hotelliorkesterin johdossa. Hän oli myös orkesteriesitysten radiolähetysten pioneeri 1920-luvulla. Hän toimi parin vuosikymmenen ajan teatterituottajapari Sparrow ja Jacobsin musiikillisena johtajana.


title: Herbert Spencer (muusikko)

text: Spencer perusti vuonna 1899–1904 Montrealissa toimineen pianotrion, jossa hän soitti viulua, Louis Charbonneau selloa ja Mrs. Turner pianoa. Hänen omien teostensa käsikirjoituksia on säilyttänyt CBC. Joitain hänen kappaleistaan ja sovituksistaan kuultiin CBC:n radiossa. Teosten joukossa on julkaisematon operetti "The Cavaliers" (W. A. Tremayne). Laulun "The Wreck of the Julie Plante" (William Henry Drummond) lauloi Pauline Donalda Russell-teatterissa Ottawassa vuonna 1915.


title: Fath Ali Šah

text: Fath Ali Šah (s. 1771 – k. 1834) oli Qajar-dynastiaan kuulunut Persian šaahi vuosina 1797–1834. Fath Alin kaudella Persia liittoutui vaihtelevasti Britannian ja Ranskan kanssa. Hän kävi Venäjää vastaan kaksi tappioon päättynyttä sotaa, joissa Persia menetti aiemmin hallitsemansa alueet Kaukasuksella Araksjoen pohjoispuolella. Monet maassa olleet eurooppalaiset lähetystöt tekivät Persiaa ja Fath Aliia tunnetuksi ulkomailla.


title: Fath Ali Šah

text: Fath Ali Šah syntyi vuonna 1771. Hänen edeltäjänsä Agha Muhammad Šah kruunautti itsensä hallitsijaksi vuonna 1796 ja loi näin Qajar-dynastian perustan. Kesäkuussa 1798 hän joutui kuitenkin omien palvelijoidensa murhaamaksi sotaretkellä Vuoristo-Karabahissa. Esimerkiksi Karim Khan Zandin kuollessa Persia oli ajautunut sisällissotaan, mutta Agha Muhammad Šah oli valmistellut kaukonäköisesti sisarenpoikansa Fath Ali Šahin nousua seuraajakseen ja esimerkiksi Qajar-heimon sisäiset ristiriidat oli ratkaistu. Azerbaidžanin alueella puhkesi levottomuuksia, jotka Fath Ali Šah kuitenkin tukahdutti taistelussa Qazvinin lähettyvillä. Fath Ali rankaisi edeltäjänsä murhaajia, ja Agha Muhammadin ruumis vietiin haudattavaksi Najafiin. Noruz-juhlassa 21. maaliskuuta 1798 Fath Ali kruunautti itsensä Persian hallitsijaksi.


title: Fath Ali Šah

text: Yksi Fath Ali Šahin valtakautta leimannut tekijä olivat eurooppalaiset matkaajat Persiassa, joita oli alkanut nyt ilmaantua yhtäkkiä Napoleonin sotien ajan eurooppalaisten valtioiden etsiessä uusia liittolaisia. Eurooppalaiset lähetystöt solmivat Persian kanssa useita sopimuksia, jotka mmuuttuivat useaan otteeseen maailmanpoliittisen tilanteen mukaan. Lähetystöjen palatessa Eurooppaan länsimaihin tuli entistä enemmän Persiaa koskevaa tietoa. Joskus matkaajien kuvaukset Persiasta olivat tietämättömiä, ja usein tehtiin ennakkoluuloisia vertailuja Persian ja Euroopan välillä. Ensimmäinen Persian kanssa sopimuksen tehnyt eurooppalainen valtuuskunta saapui Englannin Itä-Intian kauppakomppaniasta vuonna 1800. Viidensadan hengen seuruetta johti myöhemmin historioitsijaksi ryhtynyt John Malcolm. Valtuuskunta oli lähtenyt matkaan, koska Ranska oli lähettänyt oman valtuuskuntansa jo aiemmin vuonna 1796, minkä lisäksi erityisenä uhkana Intialle oli pidetty Napoleonin sotaretkeä Egyptiin vuonna 1798. Persia saattaisi osoittautua hyödylliseksi liittolaiseksi myös, jos afgaanit alkaisivat uhata Pohjois-Intiaa. Vuoden 1801 tammikuussa solmittiinkin kauppasopimus, jossa ranskalaisilta kiellettiin pääsy Persiaan ja Persia lupasi hyökätä afgaaneja vastaan, jos nämä uhkaisivat Intiaa. Britit lupasivat vastaavasti lähettää Persiaan tykkejä ja muita sotatarvikkeita, jos ranskalaiset tai afgaanit uhkaisivat Persiaa.


title: Fath Ali Šah

text: Muotoutumassa olleella Britannian ja Persian liitolla oli kuitenkin sitä merkittävästi hankaloittanut tekijä. Persiassa pidettiin erityisenä uhkana Venäjän keisarikuntaa, jonka kanssa Persia kiisteli Kaukasuksella. Fath Alin edeltäjä Agha Muhammad oli toteuttanut verilöylyn Tbilisissä vuonna 1795, jonka jälkeen Venäjä oli ottanut Georgian suojelualueekseen ja edelleen luopunut paikallisesta monarkiasta vuonna 1799. Fath Ali piti Georgiaa edelleen osana Persiaa ja esitti turhaan protesteja venäläisille, jotka suunnittelivat vaikutusvaltansa ulottamista yhä syvemmälle Persian alueille Araksjoelle saakka. Venäjän–Persian sota syttyi kenraali Pavel Tsitsianovin johtaessa venäläiset Persian alueille vuonna 1804. Fath Ali pyysi apua Britanniasta vuoden 1801 sopimuksen perusteella, mutta brittien kiinnostus Persiaan oli tällä välin lopahtanut. Heille houkuttelevampi liittolainen oli nyt Venäjä. Ranskalaiset näkivät tilanteen muodostaman mahdollisuuden, ja he solmivat vuonna 1807 Fath Alin kanssa toukokuussa 1807 Finckensteinin sopimuksen. Sopimus oli monin tavoin käänteinen versio brittien kanssa solmitusta vuoden 1801 sopimuksesta. Britit luvattiin häätää Persiasta ja Persian tuli hyökätä Intiaan. Ranskalaiset taas lupasivat tunnustaa Persian oikeudet Georgiaan ja lähettää sotilasapua Venäjää vastaan. Persialaisjoukkoja kouluttamaan saapui kreivi Claude Mathieu de Gardanen johtama sotilaslähetystö.


title: Fath Ali Šah

text: Maailmanpoliittinen tilanne muuttui kuitenkin jälleen huomattavasti. Napoleon voitti venäläiset Friedlandin taistelussa kesäkuussa 1807, minkä jälkeen hän liittoutui Venäjän kanssa Tilsitin sopimuksella heinäkuussa. Gardane postui Persiasta huhtikuussa 1809, mutta jo ennen hänen lähtöään britit olivat palanneet. Sir Harford Jones johti Lontoosta saapunutta lähetystöä, joka saapui maaliskuussa 1809. Hän solmi Persian kanssa uuden ystävyys- ja yhteistyösopimuksen, joka meni aiempaa vuoden 1801 sopimusta paljon pidemmälle. Fath Alia rohkaistiin jatkamaan sotaansa Venäjää vastaan. Persialle luvattiin apua mitä tahansa hyökkäävää eurooppalaista valtiota vastaan joukkojen tai aseiden muodossa. Vastaavasti Fath Ali lupasi olla vaarantamatta brittien etuja Intiassa ja taas auttaa heitä afgaanien mahdollisesti uhatessa tulevaisuudessa. Napoleonin sotaretki Venäjälle muutti kuitenkin tilanteen jälleen. Briteille Persian käymästä Venäjän vastaisesta sodasta tuli nyt kiusallinen. Fath Alin poika Abbas Mirza johti persialaisia Kaukasuksella ja saavutti joitakin voittoja, mutta lokakuussa 1812 persialaiset kärsivät raskaan tappion Aslanduzin taistelussa Araksjoen rannalla. Seuraavan vuoden lokakuussa Persia solmi brittien välittämän rauhan Venäjän kanssa.


title: Fath Ali Šah

text: Golestanin rauhassa Persia menetti lähes kaikki alueensa Araksjoen pohjoispuolella Jerevania ja Nahitševania lukuun ottamatta. Sopimuksen muut kohdat mahdollistivat esimerkiksi Venäjän tuen "lailliselle" Persian kruununperijälle, mikä käytännössä tarkoitti Venäjän sekaantumista maan kruununperimykseen omien etujensa mukaisesti. Sopimuksen ehdot herättivät Persiassa suuttumusta. Tilanne johtikin uuteen sotaan vuonna 1826. Britit olivat Napoleonin kärsimän tappion jälkeen jälleen venäläisvastaisia, mutta he kieltytyivät osallistumasta sotaan vuoden 1809 sopimuksen perusteella, koska Persiaa pidettiin hyökkääjänä. Abbas Mirzan ja tämän veljen Muhammad Mirzan johtamat joukot kärsivät pian tappioita venäläisille. Jerevan menetettiin lokakuussa 1827 ja Tabriz vain hieman myöhemmin. Helmikuussa 1828 solmittiin uusi Turkmantšain rauha, jonka ehdot olivat entistä nöyryyttävämmät. Persia menetti Jerevanin, ja raja siirtyi nyt kokonaan Araksjoelle. Persian tuli maksaa Venäjälle 20 miljoonaa ruplaa sotakorvauksia. ja venäläiskauppiaat saivat toimia Persiassa käytännössä Persian lainsäädännön ulkopuolella. Rauha sai verisen jälkinäytöksen, kun Teheraniin saapunut rauhanehtojen täyttymistä valvova ministeri Aleksandr Gribojedov sai 30. tammikuuta 1829 surmansa Teheranin mullahien yllyttämässä mellakassa. Gribojedov uskoi Fath Alin olleen hyökkäyksen takana, ja hänen viimeisiksi sanoikseen väitetään "Fath Ali Šah! Je m'en fous!". Vaikka on epätodennäköistä, että šaahi oli vastuussa teosta, hän joutui lähettämään Pietariin sovittelevan lähetystön.


title: Fath Ali Šah

text: Fath Ali Šah kuoli 20. lokakuuta 1834. Kuollessaan hänellä oli 260 poikaa 158 vaimon kanssa. Alun perin hän oli nimennyt seuraajakseen poikansa Abbas Mirzan, mutta tämä sai surmansa vuosia isäänsä aiemmin. Hänen sijaansa valtaan nousi Fath Alin toinen poika Muhammad Šah.


title: Fath Ali Šah

text: Fath Ali Šahin valtakausi oli huomattava useasta syystä. Hänen maineensa kasvoi eurooppalaisten matkakertomusten perusteella. Mainetta lisäsivät suuri lapsimäärä ja suhteellisen pitkä 37 vuotta kestänyt valtakausi. Fath Ali tunnetaan myös hänen aloittamastaan uudesta muotokuvamaalauksen aallosta, jonka takia hänestä on säilynyt suhteellisen runsaasti maalauksia nykypäiviin saakka. Maalaukset kuvaavat usein Fath Alia vyötärölle saakka ulottuvassa mustassa parrassa jalokivien peittämässä puvussa.


title: Jääkiekon maailmanmestaruuskilpailut 2019 – Lohko A

text: Jääkiekon maailmanmestaruuskilpailujen 2019 A-lohkossa pelaavat Kanada, USA, Suomi, Saksa, Slovakia, Tanska, Ranska ja Iso-Britannia.


title: Raoul Duquette

text: Raoul Duquette (1879 Montreal, Kanada – 9. toukokuuta 1962 Montreal, Kanada) oli kanadalainen sellisti ja musiikkipedagogi. Hän sai musiikin perusteiden opetusta isältään Jean A. Duquettelta ja opiskeli sellonsoittoa Gustave Labellen johdolla. Sittemmin hän jatkoi sellonsoittoa Édouard Jacobsin opettamana Ghentin konservatoriossa (1901–1904).


title: Raoul Duquette

text: Duquette oli Covent Gardenin orkesterin jäsenenä vuosina 1904–1910. Palattuaan Montrealiin hän esiintyi solistina ja orkesterisoittajana sekä opetti McGillin yliopistossa. Hän oli Montrealin orkesterin perustajajäsen, yksi César Franck -trion perustajista yhdessä Leon Kofmanin ja Blanche Hardy-Laurendeaun kanssa vuonna 1917 sekä Chamberland-jousikvartetin jäsen (1920–1925). Hän levytti "Annie Laurie" -laulun sellosovituksen.


title: Raoul Duquette

text: Duquetten setä oli Ellsworth Duquette.


title: Frontschwein

text: Frontschwein on ruotsalaisen black metal -yhtyeen Mardukin 13. studioalbumi. Se julkaistiin 19. tammikuuta 2015 Century Media Records -levy-yhtiön kautta.


title: Gregoriaaninen reformi

text: Gregoriaaninen reformi tarkoitti paavin vallan vahvistumista 1000-luvun Euroopassa. Nimitys ”gregoriaaninen reformi” tulee paavi Gregorius VII:stä, joka toimi paavina vuosina 1073-1085. Reformin seurauksena paavista tuli eräänlainen koko kristikuntaa hallitseva monarkki. Paavin ote tiukkeni maallisista hallitsijoista, minkä lisäksi hänen vaikutusvaltansa levisi Euroopan reuna-alueille. Paavin toiminta nostatti kiistoja hänen ja maallisten hallitsijoiden välille.


title: Gregoriaaninen reformi

text: Vaikka kristinuskolla oli valtavan suuri merkitys keksiajan Euroopalle, oli keskuskirkon rooli kaventunut seremonialliseksi sydänkeskiajalle mennessä. Valta oli siirtynyt paikallisten pappien ja luostarien käsiin. Itse kirkkokin oli joutunut yhtäältä roomalaisen aateliston, toisaalta saksalais-roomalaisen valtakunnan vaikutuksen alaisuuteen. Paavinkaan asema ei ollut selvä, sillä samaa aikaan saattoi vaikuttaa useita paaveja, joita eri aatelissuvut tukivat.


title: Gregoriaaninen reformi

text:
Paavi Gregorius VII, aiemmin paavillisena legaattina toiminut munkki Hildebrand, nousi paaviksi 30.6.1073. 1000-luvun lopulla hän laati tekstin Dictatus papae, jossa hän luetteli uudistuksensa tavoitteet. Ensinnäkin paavin suvereeni asema oli tunnustettava paitsi kirkollisissa myös maallisissa asioissa. Toisekseen hän pyrki kitkemään simoniaa, eli kirkon virkojen myyntiä, ja nikolaitismia eli selibaattisäännön rikkomista. Nämä herättivät vastustusta niin maallisissa hallitsijoissa kuin papistossakin.
Paavi Gregorius VII ryhtyi kasvattamaan valtaansa vaatimalla eurooppalaisten kuningaskuntien läänityksiä omaan haltuunsa. Lisäksi hän tuki Espanjaa Iberian niemimaan islamilaisten alueiden valloittamista, mutta vaati sen omistuksien luovuttamista ”pyhälle Rooman kirkolle.” Myös Unkarin alueet siirtyivät paavin hallintaan, mikä heikensi suhteita Saksan keisariin. Samoja vaatimuksia paavilla oli Korsikaa ja Sardiniaa koskien. Tätä toimintaansa paavi perusteli sillä, että piti itseään apostoli Pietarin sijaisena maan päällä. Unkarin alueet paavi katsoi omakseen siksi, että Unkarin kristillistyminen oli ollut paavien ansiota, ja koska Unkarin alueet oli aiemmin läänitetty paaveille.
Apunaan paavi käytti vahvistunutta legaattijärjestelmää. Legaatit olivat paavillisia lähettejä, jotka toteuttivat reformipaaviutta kristikunnan reuna-alueilla. Heitä oli ollut paavien apureina jo aiemmin, mutta gregoriaanisen reformin myötä heidän valtuutensa lisääntyivät ja heistä tuli paavin paikallisia sijaisia. Pyhän Pietarin edustajana paavi tahtoi itselleen myös oikeuden nimittää sekä erottaa maallisia hallitsijoita.


title: Gregoriaaninen reformi

text:
Gregorius VII onnistui vahvistamaan ja tehostamaan paavin asemaa. Se pysyi vahvana hänen virkakautensa jälkeenkin, mutta suhteet muihin vallanpitäjiin muuttuivat huonommiksi. Paavin ja maallisten hallitsijoiden välille syntyi investituurariita eli kiista siitä, kumpi kuka saisi nimittää piispat virkoihinsa. Erityisesti kiista vahingoitti paavin ja saksalais-roomalaisen keisarikunnan keisarin Henrik IV:n välejä. Riita ratkesi vuonna 1122 kompromissiin, jossa piispat valittiin kansan sekä paikallisen papiston äänestyksellä. Paavin valta kasvoi silti tämänkin seurauksena samalla kun piispojen valta hiippakunnissa kaventui.
Kaikki Gregoriuksen suunnitelmat eivät kuitenkaan toteutuneet. Hänen tavoitteensa yhdistää vuonna 1054 jakautunut kirkko ei onnistunut. Hän suunnitteli myös ristiretkiä Pyhälle Maalle, sillä olisi tahtonut vapauttaa Pyhän Haudan ja turvata kristittyjen pyhiinvaeltajien pääsyn sen luokse. Esteenä olivat islaminuskoiset turkkilaiset, jotka olivat vallanneet alueita Bysantilta. Investituurariita pakotti paavin keskittymään Euroopan asioihin, eikä hän siksi ryhtynyt toteuttamaan ristiretkiä. Ajatuksen niistä voidaan silti sanoa syntyneen Gregoriuksen reformin seurauksena.


title: Gregoriaaninen reformi

text: Christian Krötzl, "Pietarin ja Paavalin nimissä: Paavit, lähetystyö ja Euroopan muotoutuminen (500-1250)" Tampere, SKS, 2004. S. 152-156.


title: Gregoriaaninen reformi

text: Tuomas Heikkilä ja Maiju Lehmijoki-Gardner: "Keskiajan kirkko, uskonelämän muotoja läntisessä kristikunnassa." Tampere, SKS, 2004. s. 139 ja 152.


title: Gregoriaaninen reformi

text: Tuomas Heikkilä ja Samu Niskanen: "Euroopan synty, keksiajan historia." Helsinki, Edita Prima Oy, 2004. s. 127.


title: François Joseph Clozel

text: Marie François Joseph Clozel (29. maaliskuuta 1860 Annonay – 10. toukokuuta 1918 Rabat) oli ranskalainen upseeri ja siirtomaavirkailija.


title: François Joseph Clozel

text: François Joseph Clozel opiskeli arabiaa Pariisin Itämaisten kielten koulussa ja suoritti asepalveluksensa Algeriassa. Vuonna 1892 hän osallistui tutkimusmatkaan Tšadiin ja Kongoon, ja vuosina 1894–1895 hän johti tutkimusretkikuntaa Kongon pohjoisosaan.


title: François Joseph Clozel

text: Vuonna 1896 Clozel lähetettiin siirtomaaupseeriksi Norsunluurannikolle, jossa hän johti afrikkalaisten vastarinnan kukistamista Anyin ja Ndenyen alueella. Hänet nimitettiin vuonna 1899 kuvernööri Henri Roberdeaun sihteeriksi, joka käytännössä johti aluetta seuraavan kolmen vuoden ajan. Clozelista tuli Norsunluurannikon väliaikainen kuvernööri vuonna 1902, ja seuraavana vuonna hänet nimitettiin kuvernööriksi. Clozel kehitti alueensa liikenneyhteyksiä, taloutta ja kaupankäyntiä ja pyrki lisäämään sen kansojen tuntemusta ranskalaisten keskuudessa.


title: François Joseph Clozel

text: Vuonna 1908 Clozel nimitettiin William Pontyn jälkeen Ranskan Sudanin kuvernööriksi. Hän toimi myös Pontyn sijaisena Ranskan Länsi-Afrikan kenraalikuvernöörinä alkuvuodesta 1912. Clozel oli Ranskan Länsi-Afrikan kenraalikuvernöörinä vuosina 1915–1917. Hän kehitti alueen historiallista ja tieteellistä tutkimusta ja kirjoitti myös itse kansatieteellisistä aiheista.


title: Gabriel Louis Angoulvant

text: Gabriel Louis Angoulvant (8. helmikuuta 1872 Longjumeau – 15. lokakuuta 1932 Pariisi) oli ranskalainen siirtomaavirkailija ja kansalliskokouksen edustaja.


title: Gabriel Louis Angoulvant

text: Angoulvant valmistui Pariisin Siirtomaakoulusta ja opiskeli kiinaa Itämaisten kielten koulussa. Hän palveli virkailijana Tonkinissa, Kiinassa ja Djiboutissa ja teki virkamatkoja Ranskan eri siirtomaihin.


title: Gabriel Louis Angoulvant

text: Vuonna 1908 Angoulvant nimitettiin François Joseph Clozelin seuraajana Norsunluurannikon kuvernööriksi. Hän tuli tunnetuksi alueen ”rauhoittajana”, joka kävi tuhoamissotia varsinkin baulekansaa vastaan. Angoulvantin väkivaltaiset toimintatavat herättivät arvostelua kotimaassa ja jopa armeijan keskuudessa.


title: Gabriel Louis Angoulvant

text: Vuonna 1917 Angoulvant nimitettiin Ranskan Keski-Afrikan kenraalikuvernööriksi. Seuraavana vuonna hän siirtyi Joost van Vollenhovenin seuraajana Ranskan Länsi-Afrikan kenraalikuvernööriksi.


title: Gabriel Louis Angoulvant

text: Angoulvant palasi Ranskaan vuonna 1920. Hän toimi Ranskan Intian edustajana Ranskan kansalliskokouksessa vuosina 1924–1928 ja osallistui aktiivisesti maan siirtomaapolitiikkaan.


title: Jules Hone

text: Jules (alun perin "Gilles-Joseph") Hone (7. huhtikuuta 1833 Liège – 15. syyskuuta 1913 Montreal) oli viulisti, pedagogi, säveltäjä ja kapellimestari. Hän opiskeli vuosina 1846–1854 viulunsoittoa Liègen konservatoriossa Joseph Dupontin ja vuosina 1854–1856 Brysselin konservatoriossa Hubert Léonardin johdolla. Hän muutti Yhdysvaltoihin vuonna 1856 ja asettui siellä New Yorkiin, jossa toimi vuoteen 1865 Niblo's Gardenin teatteriorkesterissa, joka piti konsertteja ja oopperaesityksiä.


title: Jules Hone

text: Noin vuonna 1865 Hone muutti Montrealiin, jossa hän omistautui lähinnä opetustyölle luostareissa. Vuosina 1881–1884 hän opetti Collège Sainte-Mariessa ja lisäksi yksityisesti. Hänen oppilaidensa joukossa olivat François Boucher, Oscar Martel, Charles Reichling, Jean Duquette ja poikansa Émile Hone (k. merellä 1883).


title: Jules Hone

text: Hone perusti amatööriorkesterin ja piti julkisia konsertteja Montrealissa. Hänen kutsustaan belgialaisviulisti Frantz Jéhin-Prume kävi Montrealissa vuonna 1865 ensimmäistä kertaa. Honen teoksia ovat ooppera "The Grande" (1899), Notre-Damen kirkossa esitetty messu, "La Canadienne" (fantasia viululle ja pianolle) ja "Marche militaire nationale chinoise" (1913, omistettu Sun Yat-senille).


title: Jules Hone

text: Hone oli Cécile Honen isä.


title: Hoitoresistentit sieni-infektiot

text: Hoitoresistentit sieni-infektiot ovat sieni-infektioita, joita ei voi hoitaa tunnetuilla sienilääkkeillä. Toukokuussa 2018 tiedemiehet varoittavat, että hoitoresistentit sieni-infektiot yleistyvät maailmalla. Resistenssi antifungaalisia aineita vastaan on kasvanut 30 tai 40 vuotta. Laajasti käytetyt atsolit ovat menettämässä tehoaan. Tiedemiehet sanovat, että yksi syy voi olla antifungaalisten aineiden käyttö maanviljelyssä.


title: Hoitoresistentit sieni-infektiot

text: Yhdysvaltojen CDC:n mukaan hoitoresistenteistä sieni-infektioista on tulossa kansanterveysongelma. CDC:n mukaan resistenssi koskee erityisesti "Candida"-hiivaa, joka aiheuttaa suun ja nielun hiivatulehduksia sekä emättimen hiivatulehdusta. Tiedemiesten mukaan noin 20 prosentilla naisista on jatkuvasti "Candida"-hiivaa vaginassaan ilman oireita. Sieni-infektion leimahtaminen liittyy usein antibioottikuuriin, mutta myös riskiä kasvattavia ovat raskaus, ehkäisypillereiden käyttö, diabetes ja heikentynyt immuunipuolustus esimerkiksi johtuen kemoterapiasta tai HI-viruksesta. Yhdysvalloissa invasiivisen "Candida"-hiivatulehduksen saa 46 000 ihmistä joka vuosi. Erään arvion mukaan kuolleisuus on noin 30 prosenttia, mutta siihen vaikuttaa se, että hiivatulehdus iskee herkemmin ennestään sairaisiin. Erään tutkimuksen mukaan kuolleisuus on yksinomaan hiivatulehduksen osalta 19–24 prosenttia.


title: Hoitoresistentit sieni-infektiot

text: Yhdysvalloissa verenkiertoon päässyt "Candida"-infektio on yleisin verenkiertoinfektio. Verenkiertoon päästessään se aiheuttaa 3–13 lisäpäivää vuodeosastolla ja hoitaminen tulee maksamaan 6000–29000 Yhdysvaltain dollaria.


title: Hoitoresistentit sieni-infektiot

text: Lisäksi "Aspergillus"-bakteerit ovat tulleet yhä resistentimmiksi atsoleille. "Aspergillus"-infektioihin liittyy myös korkea kuolleisuus. Hoitoresistentti "Aspergillus"-infektio voi kehittyä ihmiselle joka on käyttänyt aikaisemmin antifungaalisia lääkkeitä.


title: Tsinebi

text: Tsinebi eli zinebi ((CHSNZn)) on sinkin ja etyleenibistiokarbamiinihapon suola. Yhdistettä käytetään maataloudessa fungisidina, mutta esimerkiksi Euroopan unionin ja Yhdysvaltojen alueella tsinebin käyttö on kiellettyä.


title: Tsinebi

text: Huoneenlämpötilassa tsinebi on kellertävää kiteistä ainetta. Rakenteeltaan se on polymeerimäinen suola. Tsinebi on käytännöllisesti katsoen veteen liukenematonta, mutta se liukenee muun muassa pyridiiniin, kloroformiin ja bentseeniin sekä rikkihiileen. Tsinebin fungisidiset ominaisuudet perustuvat siihen, että se estää niiden soluhengityksen. Yhdiste hajoaa aktiivisiksi metaboliiteiksi esimerkiksi etyleenitiuraamimonosulfidiksi. Tsinebi on aktiivinen useita sieniä ja homeita vastaan.


title: Tsinebi

text: Tsinebiä voidaan valmistaa sinkkisulfaatin ja etyleenibistiokarbamiinihapon tai sen natriumsuolan eli nabaamin välisellä reaktiolla. Yhdistettä käytetään sienitauteja vastaan muun muassa kasvis-, hedelmä-, viini- ja koristekasviviljelmillä. Yhdiste levitetään jauheena. Tsinebi on sallittu käytettäväksi muun muassa Kanadassa, Intiassa, Australiassa ja Uudessa-Seelannissa. Yhdysvalloissa tsinebin käyttö muuten kuin viiniviljelmillä kiellettiin vuonna 1993 ja myös viininviljelyssä vuonna 1997. Euroopan unionin alueella yhdisteen käyttö kiellettiin vuonna 2001.


title: Warcraft: Auringon kaivo

text: Warcraft: Auringon kaivo on kolmiosainen Tokyopopin englanniksi alun perin julkaisema OEL-mangasarja, jonka on kirjoittanut Richard Knaak ja piirtänyt Kim Jae-hwan. Sarja sijoittuu Blizzard Entertainmentin "Warcraft"-universumiin ja seuraa ihmiseksi naamioitunutta sinistä lohikäärmettä nimeltä Kalec sekä tyttöä nimeltä Anveena, jolla on mystinen salaisuus. Tarina koostuu kolmesta albumista: "Lohikäärmeen jäljillä", "Jäiset varjot" ja "Aavemaat".


title: Warcraft: Auringon kaivo

text: Nuori sininen lohikäärme Kalecgos (kutsumanimeltään Kalec) lentelee Lordaeronin eteläosissa. Häntä jahtaa kääpiömetsästäjä Harkyn Grymstone, jonka perheen lohikäärmeet tappoivat. Harkyn kätyreineen ampuvat Kalecia ja pyydystävät hänet. Kalec muuttaa itsensä ihmismuotoon ja hänet löytää tyttö nimeltä Anveena Teague, joka vie hänet vanhempiensa maatilalle. Harkyn onnistuu jäljitystaidoillaan sekä maagisilla esineillä jäljittämään Kalecin olinpaikan. Kalec ja Anveena pakenevat maanalaisen tunnelin kautta, mutta Harkynin kätyrit löytävät heidät ja ampuvat Kalecia uudelleen. Yrittäessään viedä Kalecin takaisin perheensä luokse, Anveena näkee savua ja saa pian huomata maatilan olevan poltettu.


title: Warcraft: Auringon kaivo

text: Paikalle hyökkää Kalmoruton haltiamaagi nimeltä Dar’Khan ja joukko epäkuolleita. Dar’Khan laittaa Aveenalle ja Kalecille kaulapannat, jotka estävät heitä käyttämästä magiaa missään muodossa. Hän kertoi Auringon kaivosta, joka oli Quel’Thalasin korkeahaltioiden magian lähde. Hän itse ei ollut tyytyväinen osaansa siitä mitä oli tehnyt sillä muiden haltioiden kanssa Quel’Thalasin hyväksi. Niinpä Dar’Khan oli suostunut yhteistyöhön Arthas Menethilin (nykyään Lich-kuninkaan) kanssa, joka lupasi hänelle Auringon kaivon voiman. Dar’Khanin yritys varastaa kaivon voima oli estetty viime hetkellä ja se pakeni tuntemattomaan paikkaan. Ennen kuin hän ehti vaatia Anveenaa ja Kalecia kertomaan missä voima oli, Kalecia tulevaksi puolisokseen kutsuva toinen sininen lohikäärme Tyrygosa (kutsumanimeltään Tyri) pelastaa heidät.


title: Warcraft: Auringon kaivo

text: Anveena löytää munan, josta kuoriutuu tuntematonta rotua oleva lohikäärmeen poikanen, jolle Anveena antaa nimen Raac. Kaulapantojen poistamiseksi Tyri suostuu vastentahtoisesti viemään Kalecin ja Anveenan Tarren Milliin. Tyri naamioituu haltriaksi ja paikan päällä he etsivät Borelia, Anveenan vanhempien ystävää. Kukaan ei kuitenkaan ole koskaan kuullut Borelista ja he etsivät hotellin, jossa levätä. Herättyään Kalec huomaa olevansa Harkynin tähtäimessä. Tyri vangitaan maagisella verkolla ja Anveena pakenee metsään, jossa hän tapaa ihmispaladiini Jorad Macen. Jorad neuvoo Anveenaa olemaan palaamatta Tarren Milliin, koska Harkyn ei ole ainut, joka heitä jahtaa.


title: Warcraft: Auringon kaivo

text: Kalmoruton epäkuolleet hyökkäävät Tarren Milliin ja Harkynin palkkaajaksi paljastunut Dar’Khan kertoi Lich-kuninkaan halunneen Harkynin vain surmaavan lohikäärmeet pitääkseen ne loitolla Auringon kaivon voimasta. Anveena saapuu paikalle vastoin Joradin tahtoa ja Dar’Khan aistii Auringon kaivon ytimen olevan Raacissa, luvaten vapauttaa Kalecin ja Tyrin, jossa saa Raacin käsiinsä. Jorad hyökkää epäkuolleiden kimppuun ja Harkyn kääntyy Dar’Khania vastaan. Kun Tyri oli vapautettu ja epäkuolleet olivat surmattu, Jorad suostuu viemään Anveenan, Kalecin ja Tyrin Aerien huipulle, jossa Borelin pitäisi majailla. Harkyn kertoo serkkunsa Loggin asuvan myös siellä ja osaavan poistaa Anveenan ja Kalecin kaulapannat.


title: Northrop Grumman B-21 Raider

text: Northorp Grumman B-21 Raider on suunniteltu uusi pommikoneluokka Yhdysvaltain ilmavoimille. Nimi "Raider" on kunnianositus toisen maailmansodan aikaiselle [Doolittlen isku|Doolittle Raid]] -operaatiolle.


title: Northrop Grumman B-21 Raider

text: Kone on uudistettu versio Northorp Grumman B-2-pommikoneesta, ja se tulee korvaamaan niin B-52, B-1, kuin B-2 pommikoneetkin.


title: Northrop Grumman B-21 Raider

text: Kone voi kantaa tavanomaisin räjähtein ja ydinkärjin varustettuja pommeja tai risteilyohjuksia.


title: Woo Do-hwan

text: Woo Do-hwan (Hangul: 우도환; s. 12. heinäkuuta 1992) on eteläkorealainen näyttelijä. Hän on parhaiten tunnettu rooleistaan tv-sarjoissa "Save Me "ja "Mad Dog".


title: Woo Do-hwan

text: Woo syntyi 12. heinäkuuta 1992 ja valmistui Dankook Universitystä.


title: USS Miantonomoh (1863)

text: USS Miantonomoh oli Yhdysvaltain laivaston Miantonomoh-luokan monitori.


title: USS Miantonomoh (1863)

text: Alus tilattiin New Yorkin laivastontelakalta, missä köli laskettiin vuonna 1862. Alus laskettiin vesille 15. elokuuta 1863 ja otettiin palvelukseen 18. syyskuuta 1865 päällikkönään Daniel Ammen.


title: USS Miantonomoh (1863)

text: Palvelukseenotettaessa alus liitettiin Pohjois-Atlantin laivueeseen. Alus risteili jonkin aikaa Yhdysvaltain itärannikolla, kunnes se lähti Washintonin laivastontelakalle, missä se oli aina huhtikuuhun 1866 saakka. Huhtikuun lopulla alus lähti New Yorkiin, missä se valmistautui pitkään purjehdukseen Eurooppaan.


title: USS Miantonomoh (1863)

text: Päällikkönsä John C. Beaumontin johdolla alus lähti 6. toukokuuta yhdessä höyryalusten "SS Augustan" ja "SS Ashuelorin" kanssa merelle. Vierailtuaan Halifaxissa Nova Scotialla alus saapui 23. toukokuuta St. John'siin Newfoundlandiin, missä alukselle saapui 3. kesäkuuta apulaislaivastoministeri Gustavus Vasa Fox.


title: USS Miantonomoh (1863)

text: Presidentti Andrew Johnsonin määräyksen mukaisesti laivastoministeri Gideon Welles ohjeisti Foxin toimittamaan tsaari Aleksanteri II:lle kopion kongressin julkilausumasta ja eurooppalaisten laivastomahtien telakoista, niiden valmistustekniikoista ja uusista aluksista.


title: USS Miantonomoh (1863)

text: Alus lähti 5. kesäkuuta St. John'sista. Kolmen aluksen osasto ylitti Atlantin, jonka aikana "Miantonomoh" oli pääosin "Augustan" hinaamana. Osasto saapui 16. kesäkuuta Queenstowniin, mistä matka jatkui Portsmouthin kautta Cherbourgiin, missä Fox nousi maihin 29. kesäkuuta keskustellakseen Napoleon III:n kanssa. Alus palasi Englantiin 7. heinäkuuta ja viikkoa myöhemmin vastaanotti vieraita, joihin kuului hovin ja hallinnon edustajia sekä lehdistöä.


title: USS Miantonomoh (1863)

text: Alus lähti 15. heinäkuuta Tanskaan, missä kuningas Kristian IX perheineen vieraili aluksella. Alus jatkoi 31. heinäkuuta matkaansa Itämerelle ja kohtasi Helsingissä yksitoista Venäjän keisarikunnan laivaston alusta, jotka saattoivat sen Kronstadtiin, jonne saavuttiin 5. elokuuta. Kronstadtissa alus viipyi reilun kuukauden, jona aikana siihen tutustuivat tsaari perheineen sekä joukko merkittäviä meriupseereita.


title: USS Miantonomoh (1863)

text: Venäjältä alus jatkoi matkaansa muihin Euroopan satamiin. Apulaislaivastoministeri Foxin palattua alukselle alus vieraili Tukholmassa syyskuun puolivälissä. Alus saapui 1. lokakuuta Kieliin, missä Fox nousi 3. lokakuuta alukselta. Alus jatkoi matkaansa Hampuriin, jonne se saapui 6. lokakuuta viikoksi. Alus vieraili seuraavien kuuden kuukauden aikana Ranskan, Portugalin, Espanjan ja Italian satamissa. Alus lähti 15. toukokuuta 1867 "Augustan" kanssa Gibraltarilta.


title: USS Miantonomoh (1863)

text: Kanariansaarten ja Cape Verden kautta matkaten alukset matkasivat Karibialle vieraillen alueen satamissa ja Bahamalla ennen saapumistaan League Islandille 22. heinäkuuta päättäen purjehduksensa. Alus poistettiin palveluksesta 26. heinäkuuta Philadelphiassa ja se ankkuroitiin League Islandille.


title: USS Miantonomoh (1863)

text: Alus palautettiin palvelukseen 15. marraskuuta 1869 päällikkönään R. W. Shutefeldt. Alus lähti Uuteen-Englantiin, jossa se oli hautajaisaluksena saattamassa brittiläistä alusta, joka kuljetti George Peabodyn ruumista takaisin Massachusettsiin haudattavaksi. Alus oli tehtävästä vapauduttuaan Pohjois-Atlantin asemalla aina 28. heinäkuuta 1870 tapahtuneeseen palveluksestapoistoonsa saakka.


title: USS Miantonomoh (1863)

text: Laivastoministeri George M. Robesonin kunnianhimoisen laivaston alusten kunnostamis ja modernisointisuunnitelman mukaisesti "Miantonomoh" siirrettiin Chesteriin vuonna 1874 huollettavaksi John Roachin telakalle. Kongressi vahvisti 23. kesäkuuta 1874 rahoituksen neljän kaksitornisen monitorin modernisoinnin loppuunsaattamiseksi. Kuitenkin kunnostus sisälsi uusien alusten valmistamisen eikä vanhojen modernisointia. Alus romutettiin vuonna 1875 ja ainoastaan pieni määrä materiaalista käytettiin uuden suuremman ja raskaammin aseistetun aluksen, josta tuli uusi "USS Miantonomoh", valmistamiseksi.


title: USS Miantonomoh

text: USS Miantonomoh voi tarkoittaa seuraavia Yhdysvaltain laivaston aluksia:


title: Risteyksessä (albumi)

text: Risteyksessä on suomalaisen laulaja-lauluntekijä Jonne Aaronin toinen sooloalbumi, joka julkaistiin 31. lokakuuta 2014. Albumin tuotannosta vastasi Jimmy Westerlund, joka tuotti myös Aaronin Negative-yhtyeen "Neon"-albumin vuonna 2010. Levyn sävellyksistä ja sanoituksista vastaa Aaron ”Ei tää rakkautta oo” -kappaletta lukuun ottamatta, jonka on sanoittanut Mariska. Aaronin edellisellä sooloalbumilla "Onnen vuodet" kuultiin vaikutteita suomalaisesta iskelmämusiikista, kun taas "Risteyksessä" on paluu Aaronin suomirock-juurille. Osa levyn kappaleista oli alunperin tarkoitus mennä "Idols"-finalisti Tiina Puskalle, mutta lopulta Aaron päätti pitää ne itsellään. Puska kuitenkin vierailee kappaleella ”Aika vie sut pois”. "Risteyksessä" nousi Suomen virallisen albumilistan neljännelle sijalle ja myi kultaa. Yhteensä listaviikkoja albumille kertyi 29.


title: Risteyksessä (albumi)

text: Levyn ensimmäinen single ”Yksin” nousi neljäksi viikoksi Suomen kaupallisten radioiden soitetuimmaksi kappaleeksi ja pysyi radiosoittolistalla 36 viikkoa. Kappale nousi latauslistan toiselle sijalle ja striimasi kultaa. Toinen single ”Ota mut” nousi radiosoittolistan sijalle kolme, ja striimasi myös kultaa. ”Kirosanoja” ja ”Ei tää rakkautta oo” nousivat radiolistan sijoille kolme ja 19. Kappaleisiin ”Yksin” ja ”Ota mut” kuvattiin myös Ville Juurikkalan ohjaamat musiikkivideot.


Union soudanaise – Rassemblement démocratique africain (US–RDA) on poliittinen puolue Malissa.


title: Union soudanaise – Rassemblement démocratique africain

text: Mamadou Konatén ja Modibo Keïtan vuonna 1946 perustama Union soudanaise oli osa Ranskan Länsi-Afrikassa ja Ranskan Keski-Afrikassa toiminutta Rassemblement démocratique africain -järjestöä. Vuoden 1956 vaaleissa US–RDA löi kilpailijansa Parti progressiste soudanaisin, joka yhdistyi siihen vuonna 1959. Vuoden 1968 vallankaappaukseen saakka US–RDA oli Malin ainoa puolue. Sen johtajana toimi maan presidentti Modibo Keïta. Vuoden 1962 puoluekokouksessa US–RDA:n ideologiseksi perustaksi julistettiin tieteellinen sosialismi ja tavoitteeksi maan kehittäminen ei-kapitalistista tietä pitkin.


text: US–RDA kiellettiin Moussa Traorén johtaman vallankaappauksen jälkeen. Puolueen veteraanit kuten Seydou Badian Kouyaté, Mamadou El Béchir Gologo ja Mamadou Madeira Keita perustivat sen uudelleen Traorén kaaduttua vuonna 1991. Linjaltaan marksilainen puolue sai vuoden 1992 parlamenttivaaleissa kahdeksan edustajanpaikkaa. Tiéoulé Mamadou Konatén johtama siipi erosi US–RDA:sta vuonna 1994 ja perusti uuden puolueen Block pour la démocratie et l’intégration africaine. Vuoden 2007 parlamenttivaaleissa kumpikin puolue sai yhden edustajan. Vuosien 2002 ja 2007 presidentinvaaleissa US–RDA tuki Amadou Toumani Touréa.


title: Acherítou

text: Acherítou (, ) on kylä ja kyläyhdyskunta ("koinótita") Kyproksen saarella. Se on "de facto" Pohjois-Kyproksen turkkilaisen tasavallan hallussa, ja kuuluu sen hallinnossa Gazimağusan alueeseen. Kyproksen tasavallan pakolaishallinnossa se kuuluu Famagustan alueeseen. Kylän väkiluku Pohjois-Kyproksen tilastoissa on 911 ja Kyproksen tasavallan tilastoissa (2011).


title: Acherítou

text: Acherítou sijaitsee Kyproksen itäosissa Ison-Britannian Dekéleian sotilastukikohta-alueeseen kuuluvan Ágios Nikólaoksen alueen länsipuolella, linnuntietä noin kahdeksan kilometriä länsilounaaseen Famagustan kaupungista.


title: Áchna

text:
Áchna (, ) on kylä ja kyläyhdyskunta ("koinótita") Famagustan alueella Kyproksen tasavallassa Kyproksen saarella. Sen väkiluku on (2011).
Áchnan kylä sijaitsee Kyproksen itäosissa. Kylän alkuperäinen nimi on "Áthna" (Άθνα), mikä on mahdollisesti peräisin Athene-jumalattaren nimestä. Varsinainen Áchnan kylä on nykyisin autiokylä ja Turkin miehittämän Pohjois-Kyproksen puolella vuodesta 1974. Asukkaat ovat perustaneet uuden kylän, joka tunnetaan myös nimellä Dasáki Áchnas (Δασάκι Άχνας). Se sijaitsee vanhan kylän lähellä Ison-Britannian Dekéleian tukikohta-alueen puolella ().


title: Ibar

text: Ibar (, ) on joki, joka virtaa läpi itäisen Montenegron, Serbian ja Kosovon. Joen pituus on noin 276 kilometriä.


title: Agía Varvára (Nikosia)

text: Agía Varvára () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).


title: Agía Varvára (Nikosia)

text: Agía Varváran kylä sijaitsee Kyproksen keskiosissa noin 22 kilometriä etelään pääkaupunki Nikosiasta. Kylä on rakennettu noin 310 metrin korkeuteen merenpinnasta laskettuna. Kylä on saanut nimensä sen Pyhän Barbaran ("Agía Varvára") kirkosta ja ikonista.


title: Agía Varvára

text: Agía Varvára (, ”Pyhä Barbara”) voi viitata seuraaviin paikkoihin:


title: Mamadou Konaté

text: Mamadou Konaté (1897 Kati – 11. toukokuuta 1956 Bamako) oli malilainen opettaja ja poliitikko.


title: Mamadou Konaté

text: Konaté valmistui William Ponty -koulusta ja toimi opettajana maaseudulla. Vuodesta 1930 lähtien hän opetti Bamakon École primaire supérieuressa ja vuodesta 1934 toimi vasta perustetun École ruralen rehtorina. Konaté osallistui erilaiseen järjestötoimintaan ja oli ehdokkaana Ranskan Sudanin ensimmäisissä vaaleissa vuonna 1945. Hän perusti Modibo Keïtan kanssa Bloc soudanais -puolueen, josta vuonna 1946 tuli Union soudanaise – Rassemblement démocratique africain. Konaté toimi Ranskan Sudanin edustajana Ranskan kansalliskokouksessa vuosina 1946–1956. US–RDA:n puheenjohtajana hän oli Malin itsenäisyyden pääarkkitehti, jonka kuolema maksatulehdukseen avasi Modibo Keïtalle tien valtaan.


title: Ágioi Trimithiás

text: Ágioi Trimithiás () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).


title: Ágioi Trimithiás

text: Ágioi Trimithiáksen kylä sijaitsee Kyproksen keskiosissa noin 18 kilometriä lounaaseen pääkaupunki Nikosiasta. Kylän nimi on yhdistelmä kahdesta nimestä, "Ágioi" (”Pyhät”) ja "Trimithiás", toisin sanoen se ei viittaa suoraan johonkin kyseisen nimiseen pyhään (tai pyhiin).


title: Akáki

text: Akáki () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).


title: Akáki

text: Akákin kylä sijaitsee Kyproksen keskiosissa noin 22 kilometriä länteen pääkaupunki Nikosiasta. Kylä on ollut olemassa viimeistään bysanttilaisella ajalla, ja se on oletettavasti saanut nimensä maiden alkuperäisesti Akakios-nimisestä omistajasta.


title: Alámpra

text: Alámpra () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).


title: Alámpra

text: Alámpran kylä sijaitsee Kyproksen keskiosissa linnuntietä noin 22 kilometriä etelään pääkaupunki Nikosiasta. Kylän nimen sanotaan viittaavan ”tuleen” (Kyproksen murteella "a lámpra") ja liittyvän legendaan, jonka mukaan kylä pelastui tulipalolta ihmeen kautta.


title: Alethrikó

text: Alethrikó () on kylä ja kyläyhdyskunta ("koinótita") Lárnakan alueella Kyproksen tasavallassa Kyproksen saarella. Sen väkiluku on (2011).


title: Alethrikó

text: Alethrikón kylä sijaitsee Kyproksen kaakkoisissa sisäosissa noin 14 kilometriä lounaaseen Lárnakan kaupungista. Kylän nimen on selitetty tulleen joko seudun maat alun perin omistaneesta samannimisestä henkilöstä tai seudun jauhomyllyistä ("aléfri" = 'jauho').


title: Anágeia

text: Anágeia () eli Anágyia (Ανάγυια) on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).


title: Anágeia

text: Anágeian kylä sijaitsee Kyproksen keskiosissa noin 15 kilometriä lounaaseen pääkaupunki Nikosiasta. Kylän nimen selitetään tarkoittavan ”Ylempää tietä” eli vuoristotietä Nikosiaan. Kylän nimi esiintyy kirjoitettuna kahdessa muodossa, mutta kumpikin lausutaan samalla tavalla.


title: Anglisídes

text: Anglisídes () on kylä ja kyläyhdyskunta ("koinótita") Lárnakan alueella Kyproksen tasavallassa Kyproksen saarella. Sen väkiluku on (2011).


title: Anglisídes

text: Anglisídeen kylä sijaitsee Kyproksen eteläisissä sisäosissa noin 17 kilometriä lounaaseen Lárnakan kaupungista. Kylä on ollut olemassa viimeistään keskiajalla. Sen nimen alkuperä on epävarma.


title: Anthoúpoli (Nikosia)

text: Anthoúpoli (, , virallisesti Συνοικισμός Ανθούπολης, "Synoikismós Anthoúpolis") on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).


title: Anthoúpoli (Nikosia)

text: Anthoúpolin kylä, suomeksi ”Kukkakaupunki”, sijaitsee Kyproksen keskiosissa linnuntietä noin 12 kilometriä lounaaseen pääkaupunki Nikosiasta. Se on osa Lakatámeiaa ja syntyi vuoden 1974 jälkeen Pohjois-Kyproksen alueelta muuttaneiden evakkojen majoittamiseksi.


title: Anthoúpoli

text: Anthoúpoli (, , ”Kukkakaupunki”) voi viitata seuraaviin paikkoihin:


title: Aredioú

text:
Aredioú () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).
Aredioún kylä sijaitsee Kyproksen keskiosissa noin 21 kilometriä lounaaseen pääkaupunki Nikosiasta. Kylän nimen on selitetty tulevan bysantilaiselta ajalta ja henkilönnimestä Aretios.


title: Argáka

text: Argáka () on kylä ja kyläyhdyskunta ("koinótita") Páfoksen alueella Kyproksen tasavallassa Kyproksen saarella. Sen väkiluku on (2011).


title: Argáka

text: Argákan kylä sijaitsee lähellä Kyproksen luoteisrannikkoa, noin kahdeksan kilometriä koilliseen Póli Chrysochoún kylästä. Kylä jakautuu kahteen osaan, jotka ovat vanhempi yläkylä eli Páno Argáka (Πάνω Αργάκα) ja alakylä eli Káto Argáka (Κάτω Αργάκα).


title: Astromerítis

text: Astromerítis () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).


title: Astromerítis

text: Astromerítiksen kylä sijaitsee Kyproksen keskiosissa Mesaorían tasangolla noin 30 kilometriä länteen pääkaupunki Nikosiasta, aivan saaren jakavan Vihreän linjan eteläpuolella. Kylä on ollut olemassa jo keskiajalla ja esiintyy venetsialaisissa kartoissa nimimuodossa "Astromoriti". Kylän nimeä on selitetty useilla tavoilla; erään version mukaan se liittyisi Peloponnesoksella sijaitsevaan Ástrokseen, josta seudulle olisi tullut asuttajia.


title: Avgórou

text:
Avgórou () on kylä ja kyläyhdyskunta ("koinótita") Famagustan alueella Kyproksen tasavallassa Kyproksen saarella. Sen väkiluku on (2011).
Avgóroun kylä sijaitsee Kyproksen kaakkoisosissa linnuntietä noin 14 kilometriä lounaaseen Famagustasta. Sen nimen on selitetty tulleen Salamiin kuninkaasta Euagoraasta. Kylän nähtävyyksiin kuuluvat muun muassa sen useat bysanttilaisaikaiset kirkot.


title: Chlórakas

text:
Chlórakas (, myös "Chlóraka", Χλώρακα) on kylä ja kyläyhdyskunta ("koinótita") Páfoksen alueella Kyproksen tasavallassa Kyproksen saarella. Sen väkiluku on (2011).
Chlórakaksen kylä on Páfoksen esikaupunkialuetta ja sijaitsee noin 3,5 kilometriä Páno Páfoksesta eli Ylä-Páfoksesta luoteeseen. Kylä on ollut olemassa viimeistään noin vuonna 1400, jolloin sen nimi esiintyy venetsialaisissa kartoissa.


title: Émpa

text:
Émpa () on kylä ja kyläyhdyskunta ("koinótita") Páfoksen alueella Kyproksen tasavallassa Kyproksen saarella. Sen väkiluku on (2011).
Émpan kylä on Páfoksen esikaupunkialuetta ja sijaitsee noin neljä kilometriä Páno Páfoksesta eli Ylä-Páfoksesta pohjoiseen. Se on Páfoksen alueen suurimpia kyliä.


title: Ergátes

text: Ergátes () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).


title: Ergátes

text: Ergáteen kylä sijaitsee Kyproksen keskiosissa Pediaíos-joen varrella noin 17 kilometriä lounaaseen pääkaupunki Nikosiasta. Kylä on rakennettu noin 340 metrin korkeudelle merenpinnasta laskettuna. Kylän kirkot on omistettu apostoli Tuomaalle ("Apóstolos Thomás") ja Pyhälle Paraskevalle ("Agía Paraskeví").


title: Erími

text: Erími () on kylä ja kyläyhdyskunta ("koinótita") Limassolin alueella Kyproksen tasavallassa Kyproksen saarella. Sen väkiluku on (2011).


title: Erími

text: Erímin kylä sijaitsee Kyproksen eteläosissa noin 12 kilometriä länteen Limassolin kaupungista. Kylässä toimii Kyproksen viinimuseo.


title: Frénaros

text:
Frénaros () on kylä ja kyläyhdyskunta ("koinótita") Famagustan alueella Kyproksen tasavallassa Kyproksen saarella. Sen väkiluku on (2011).
Frénaroksen kylä sijaitsee Kyproksen kaakkoisosassa noin 10 kilometriä etelälounaaseen Famagustan kaupungista. Kylä on saanut nimensä alueella lusignanilaisvallan aikana asuneista munkeista, jotka tunnettiin nimellä "Fremenor". Kylä tunnetaan erityisesti vesimeloneistaan, ja siellä järjestetään vuosittain heinäkuussa vesimelonijuhlat.


title: Kakopetriá

text:
Kakopetriá () on kylä ja kyläyhdyskunta ("koinótita") Nikosian alueella Kyproksen tasavallassa Kyproksen saarella. Sen väkiluku on (2011).
Kakopetriá sijaitsee Tróodos-vuoristossa Kyproksen keskiosissa linnuntietä noin 48 kilometriä lounaaseen pääkaupunki Nikosiasta. Kylän nähtävyyksiin kuuluu muun muassa Pyhän Nikolaoksen kirkko ("Ágios Nikólaos tis Stégis"), joka on yksi Unescon maailmanperintöluetteloon kuuluvista Tróodoksen maalatuista kirkoista.


title: Sakari Pykälä

text: Sakari Pykälä (8. lokakuuta 1926 Nastola – 14. maaliskuuta 1996 Helsinki) oli suomalainen kuvanveistäjä, joka tunnetaan erityisesti lintuaiheisista puuveistoksistaan. Pykälän merkittävimpiin töihin kuuluu Rooman Minervan kirkkoon sijoitettu suurikokoinen jalavaveistos Suomen kansallispyhimyksestä Pyhästä Henrikistä. Pykälä toimi uransa alussa kolmisen vuotta Riihimäen Lasin muotoilijana.


title: Sakari Pykälä

text: Pykälä opiskeli 1951–1954 Taideteollisen oppilaitoksen ammattikoulussa kolmivuotisella koristeveistäjä- ja muovailijalinjalla ja vuonna 1959 Rooman Accademia di Belle Artissa. Hän asui 1980-luvun alussa uudelleen joitakin vuosia Roomassa ja toimi siellä muun muassa American Academyn ohjaavana taiteilijana.


title: Sakari Pykälä

text: Pykälän teoksia on ollut esillä Suomen lisäksi Sveitsissä ja Italiassa. Hänen töitään on muun muassa New Yorkin modernin taiteen museossa ja The Brooklyn Museumissa. Syksyllä 2017 hänen tuotantoaan esiteltiin näyttelyssä Suomen lasimuseossa Riihimäellä.


title: Agha Muhammad Šah

text: Agha Muhammad Šah (s. 1742 – k. 1797) oli Persian šaahi ja qajarien dynastian perustaja. Persia oli hajonnut safavidien romahduksen jälkeen, mutta lapsena kastroidun Agha Muhammadin onnistui kukistaa kilpailijansa zandit ja yhdistää suuret osat entistä valtakuntaa valtansa alle. Hänen valtakautensa tunnettiin toisaalta myös julmuuksista ja monet Persian kaupungeista hävitettiin. Agha Muhammadin perustama ajarien dynastia halltisi kuitenkin Persiaa aina vuoteen 1925 saakka.


title: Agha Muhammad Šah

text: Agha Muhammad Khan syntyi Gorgānissa vuonna 1742. Agha Muhammad kuului qajarien heimoon, jonka vaikutusvalta oli lisääntynyt safavidien Persian hajotessa vuonna 1722. Hän päätyi Adil Šahin vangiksi vuonna 1747 tai 1748 ja hänet kastroitiin Adil Šahin käskystä vain viisi- tai kuusivuotiaana. Kastroinnin takia Agha Muhammad on esitetty aikalaispiirroksissa myöhemmällä iällään parrattomana ja riutuneena. Sittemmin häntä piti vankinaan Karim Khan, joka kohteli kuitenkin vankiaan ystävällisesti. Agha Muhammad pakeni pohjoieen Karim Khanin kuoltua, jossa hän nousi qajarien johtoon vakiinutettuaan asemansa sodassa veljiään vastaan. Yomut-turkkilaisten tuella hän myös karkotti zandien joukot kotiseuduiltaan Mazandaranista. Sotaretki zandeja vastaan jatkui Teheraniin, jossa paikalliset kieltäytyivät päästämästä häntä kaupunginmuurien sisäpuolelle. Teheranilaiset antoivat kuitenkin Agha Muhammadin ymmärtää kaupunkilaisten seuraavan Isfahanin hallitsijoita, joten sotaretki suuntautui zandien hallitsemaa kaupunkia vastaan. Isfahan kukistui vuonna 1785 ja voitokas Agha Muhammad palais Teheraniin maaliskuussa 1786. Teheran oli vielä tällöin vain pieni kylä, mutta Agha Muhammadin valtakaudella se kasvoi 15 000 asukkaan keskukseksi ja Persian pääkaupungiksi.


title: Agha Muhammad Šah

text: Zandit olivat menettäneet Isfahanin, mutta Agha Muhammadin asema etelässä ei kuitenkaan ollut vielä vakiintunut. Isfahan vaihtoi hallitsijaa vielä muutamaan otteeseen ja kumpikaan osapuoli ei kyennyt antamaan toiselle ratkaisevaa iskua. Vuonna 1789 zandien johtajaa Ja'far Khania seurasi Karim Khanin sukulaispoika Luft Ali Khan. Tämän ollessa sotaretkellä Isfahania vastaan vuonna 1791 zandien hallitsema Širaznousi kapinaan ja Luft Ali Khanin perhe lähetettiin vangittuna Agha Muhammadille avunpyynnön kera. Agha Muhammad johti joukkonsa etelään vuonna 1792. Qajarien armeijan leiriydyttyä lähellä muinaista Persepolista ja Istakhria Luft Alin joukot toteuttivat öisen yllätyshyökkäyksen. Hyökkääjät etenivät aina Agha Muhammadin yksityistilojen tuntumaan saakka, mutta Luft Ali luopui taistelusta saatuaan tiedon Agha Muhammadin paosta tämän eräältä hovimieheltä. Hän tajusi saamansa tiedon valheeksi vasta aamulla, jolloin qajarien joukot piirittivät hänen pienemmät joukkonsa. Luft Ali pääsi pakenemaan itään mukanaan noin tuhat miestään. Qajarit seurasivat pakenijaa kukistaen Kermanin lokakuussa 1794. Luft Ali pääsi jälleen pakenemaan, tällä kertaa Bamiin. Kukistuneen kaupungin vielä elossa olevat miehet Agha Muhammad määräsi sokaistaviksi. Hänen miehensä toivat koreissa todisteeksi käskyn toteuttamisesta 20 000 irtikaivettua silmämunaa. Ali Khan jäi myöhemmin kiinni Bamissa. Hänet Agha Muhammad määräsi turkkilaisorjiensa raiskattavaksi, sokaistavaksi ja viimein hän kuoli kidutuksessa. Agha Muhammad oli nyt Iranin ylätasangon kiistaton hallitsija.


title: Agha Muhammad Šah

text: Iranin ylätasangon Georgiaan, jonka kuningas oli asettunut Venäjän suojeluksen vuonna 1783. Tästä huolimatta Tbilisi kukistettiin syyskuussa 1795 ja persialaisten voittoa seurasi tuhansien paikallisten surmaaminen. 15 000 naista ja lasta vietiin puolestaan orjuuteen. Verilöyly herättä vihaa Persiaa vastaan Venäjällä, ja se johti maiden väliseen sotaan Agha Muhammadin valtakauden jälkeen. Keväällä 1796 hän kruunautti itsensä Nadir Šahin tavoin hallitsijaksi Moghanin tasangolla. Kruunajaistensa jälkeen Agha Muhammad jatkoi Khorasaniin, jossa paikallinen hallitsija ja Nadir Šahin pojanpoika Šahrukh vannoi hänelle uskollisuudenvalan. Šahrukhin päätyi kidutetuksi ja hän kuoli pian kidutuksensa jälken. Kesäkuussa 1797 Agha Muhammad johti sotarekeä Vuoristo-Karabahin alueella, kun kaksi hänen palvelijaansa puukoittivat hänet kuoliaaksi.


title: Agha Muhammad Šah

text: Kastroidun Agha Muhammadin kuolema olisi saattanut johtaa Karim Khan Zandin kuoleman jälkeisen kaaoksen kaltaiseen tilanteeseen, mutta Agha Muhammad oli järjestänyt perimmyyskysymyksen kaukonäköisesti etukäteen. Qajar-heimon sisäiset riidat oli ratkaistu valtaan nousi Agha Muhammadin sisarenpoika Fath Ali Šah, jonka valtakaudella persia kävi kaksi sotaa Venäjää vastaan ja menetti suuret osat alueistaan Kaukasuksen alueella. Fath Ali Šah sai toisaalta myös rankaistua edeltäjänsä murhaajia ja hän hautautti Agha Muhammadin ruumiin Najafin kaupunkiin. Agha Muhammadin perustama qajarien dyanstia hallitsi Persiaa aina vuoteen 1925 saakka.


title: Song Hyeong-cheol

text: Song Hyeong-cheol (s. 28. tammikuuta 1996) on eteläkorealais-suomalainen jääkiekkopuolustaja, joka pelaa Aasian liigan Anyang Hallassa. Hän laukoo oikealta.


title: Song Hyeong-cheol

text: Hyeong-cheol pelasi juniorina Suomessa. Hän pelasi kaudella 2009–2010 Kisa-Eaglesin C-nuorissa ja kaudeksi 2010–2011 Hyeong-cheol siirtyi Tapparaan. Hän pelasi sekä seuran B-, B2- että C-nuorissa. Hyeong-cheol voitti kauden päätteeksi C-nuorten SM-hopeaa. Kaudeksi 2012–2013 hän palasi kotimaahansa ja siirtyi Gyeong Seong High Schoolin joukkueeseen. Tämän jälkeen Hyeong-cheol pelasi vuoteen 2017 asti Yonsei Universityn yliopistojoukkueessa.


title: Song Hyeong-cheol

text: Marraskuussa 2017 Hyeong-cheol siirtyi loppukaudeksi 2017–2018 Aasian liigan Anyang Hallaan. Hän teki ensimmäisen ammattilaiskautensa aikana viidessä runkosarja- ja kolmessa playoff-ottelussa yhden maalin. Hyeong-cheol voitti kauden päätteeksi ALIH:n mestaruuden.


title: Song Hyeong-cheol

text: Hyeong-cheol edusti Etelä-Koreaa MM-kilpailuissa vuonna 2018, jotka olivat joukkueen kaikkien aikojen ensimmäiset pääsarjatasolla. Etelä-Korean turnaus päättyi kuitenkin putoamiseen IA-divisioonaan.


title: Song Hyeong-cheol

text: Hyeong-cheol pelasi myös alle 20-vuotiaiden IIA-divisioonan MM-kilpailuissa vuosina 2015 ja 2016, joista ensimmäinen turnaus päättyi pronssiin. Hän pelasi myös alle 18-vuotiaiden IB-divisioonan MM-kilpailuissa vuonna 2013 sekä IIA-divisioonan MM-kilpailuissa vuonna 2014, jolloin Hyeong-cheol toimi Etelä-Korean kapteenina ja johdatti joukkueen hopeaan. Hän jakoi neljällä osumallaan joukkueen sisäisen maalipörssin voiton Lee Chong-hyunin ja Cho Seong-sikin kanssa. Hyeong-cheol valittiin Etelä-Korean turnauksen parhaaksi pelaajaksi.


title: Song Hyeong-cheol

text: Hyeong-cheol pelasi myös talviuniversiadeissa vuonna 2017.


title: Kvatsepaami

text: Kvatsepaami (tuotenimillä "Doral" ja "Dormalin") on suhteellisen pitkävaikutteinen bentsodiatsepiini, jonka kehitti Schering Corporation 1970-luvulla.


title: Kvatsepaami

text: Se on tehokas unilääke, jota käytetään sekä unettomuuteen että unen laadun parantamiseen.


title: Kvatsepaami

text: Kvatsepaami on trifluoroalkyylibentsodiatsepiini, samoin kuten fletatsepaami, halatsepaami, triflubatsaami ja triflunordatsepaami.


title: Kvatsepaami

text: Sen toimintamekanismi on hyvin samankaltainen tsolpideemin ja tsaleplonin kanssa, ja sitä on eläinkokeiden perusteella mahdollista käyttää näiden kahden korvikkeena.


title: Tollensen taistelukenttä

text: Tollensen taistelukenttä on pronssikauden aikainen taistelukenttä Tollensenjoen laaksossa, joka sijaitsee Mecklenburgische Seenplattessa Mecklenburg-Etu-Pommerissa noin 120 kilometriä Berliinistä pohjoiseen, ja siellä Weltzinistä hieman itään, Burowin ja Wederin kylien lähellä. Suoarkeologisten kaivauksien löydöt viittaavat väkivaltaiseen konfliktiin, joka tapahtui 1200 eaa. (Monteliuksen periodille III) ja sijoittui Skandinavisen pronssikulttuurin vaikutusalueelle. Tämä on varhaisin arkeologisesti tutkittu taistelu, mikä on havaittu kuuluneen Skandinavian pronssikauden kulttuurille.


title: Tollensen taistelukenttä

text: Jo 1980-luvulta asti on Tollensejoen laaksosta löydetty huomattava määrä pronssiesineitä joen sedimenteistä. Esineet ovat olleet erilaisia vaateneuloja, työkaluja, puukkoja, nuolenkärkiä, keihäänkärkiä, kirveenteriä, tikarinteriä ja miekan terän kappaleita. Myöhemmin 1990-luvulla on löytynyt useita ihmisen pääkalloja.


title: Tollensen taistelukenttä

text: Vuonna 1996 amatööriarkeologit Ronald ja Dieter Borgwardt löysivät ihmisen käsivarren luun, joka pilkisti ulos jyrkän jokitörmän sivusta ja jossa törrötti pystyssä piikärkinen nuolenkärki. Hän ilmoitti asiasta tutkijoille, jotka aloittivat samana vuonna testikaivaukset. Niiden tulokset olivat lupaavia ja jatkotutkimukset pohjustivat vuosien 2009–2016 aikana suoritetuja kaivauksia. Eniten tutkijoita kiinnostivat mahdollisuudet löytää taisteluissa käytettyjä aseita, ihmisten- ja hevosten jäänteitä, minkä takia tutkimuksista tuli varsin laajat. Tutkimusalue seuraa kolmen kilometriä Tollensejoen vartta, jossa sijaitsee monia hyvin säilyneitä jäänteitä taisteluista ja sen vainajista metrin verran kosteikon sisässä. Kostea ympäristö on säilyttänyt jäänteet erittäin hyvin, mikä tekee siitä hyvän esimerkin suoarkeologiasta. Kaivaukset ovat paljastaneet yli 120 ihmisen jäänteet ja vähintään viiden hevosen jäännökset.


title: Tollensen taistelukenttä

text: Tollensejoen laakso on jääkauden sulamisvesien uurtama ja se on noin 250–500 metriä leveä. Joki virtaa sen pohjalla yleensä 50 metriä leveänä meanderoiden jokihiekassa ja sedimentissä, joka on täyttänyt laaksonpohjan. Laakso oli aikoinaan soistunut, mutta sitä on myös kuivatettu viljelykättöön. Pronssikaudella suo oli metrin verran matalampi ja kosteampi, mutta laakson ympäristö oli metsäinen ja asutuksesta autio. Jokiveden hitaat virtaukset lienevät syynä vainajien peittymiseen lietteeseen ja ihmisluiden liikkumiseen paikaltaan kasoiksi. Sukeltamalla ja testikaivauksilla on rajattu ihmisluiden esintymisalueeksi noin 1,5 kilometriä pitkä osuus joenrantaa.


title: Tollensen taistelukenttä

text: Ihmisten jäännökset ovat löytyneet meanderoivan Tollensenjoen rantojen tuntumasta ja joen sedimenteistä. Vaikuttaa siltä, että vainajat on viskattu suolampiin tai jokeen, minne ne ovat vajoneet. Kun ruumit ovat hajonneet ja luut ovat paljastuneet, on veden liike sekoittanut luut toistensa joukkoon epäjärjestykseen. Vainajien sukupuolijakauma on hyvin miesvoittoinen. Osa luiden sukupuolesta on toki jäänyt auki, mutta naisten luita on kuitenkin vain murto-osa. Sen sijaan lasten luiden löytyminen on ollut yllättävää.


title: Tollensen taistelukenttä

text: Sekalaisten luiden epäjärjestyksestä on vaikeaa arvioida yksilöiden tarkkaa lukumäärää, kun ihmisten luita on löytynyt 9000. Tietyn luutyypin esiintymisestä voidaan kuitenkin päätellä, mikä olisi yksilöiden minimimäärä. Esimerkiksi pääkalloja on löytynyt 38. Kun huomioidaan ikärakenne ja sukupuoli, päädytään vähintään 124 yksilöön . Näiden ikä on ollut keskimäärin 20–40 vuotta. Yleinen luista havaittava trauma on ollut nuijanisku päähän, jonka jättämä jälki on yleensä selvä. Myös monet nuolenkärjet ovat lävistäneet kallon luun. Nuolet ovat vahingoittaneet luuta muuallakin kehossa, mutta yleisiä ovat myös keihäänkärjen aiheuttamat traumat ja miekan viillon jäljet. Vainajat ovat todennäköisesti kärsineet verenhukasta tai tapettu pistämällä tämän jälkeen.


title: Tollensen taistelukenttä

text: Hevosten luita on löytynyt yli 3000. Hevoset ovat olleet matalakasvuisia ja muistuttivat nykyisiä poneja tai islanninhevosia. Niitä käyttivät ilmeisesti eliittisotilaat, mutta mitään sotilaallista merkitystä niillä on tuskin ollut.


title: Tollensen taistelukenttä

text: Maasta löytyi runsaasti pronssinuolen kärkiä. Joukossa oli myös piikivestä valmistettuja nuolenkärkiä ja niitä löydettiin myös luiden läpi tunkeutuneina. Nämä nuolet on ammuttu ihmisiin lähietäisyydeltä. Toiset traumat vaikuttavat keihäiden aiheuttamilta. Keihäänkärkiä on löytynyt suon pohjalta, minne ne ovat joutuneet taistelussa tai veteen vajonneen vainajan mukana. Yhtään ehjää miekkaa ei ole tavattu. Ne olivat varsin arvokkaita ja miekat on ryöstetty kuolleilta taistelun jälkeen. Miekoista on kuitenkin jäänyt viilto- ja iskunjälkiä useaan vainajaan. Monet haavat viittaavat myös kapeiden kirveenterien osumiin. Aseina on ilmeisesti ollut pronssiset olkakirveet, jotka on vartettu pitkiin puisiin varsiin.


title: Tollensen taistelukenttä

text: Metalli- ja kiviaseiden lisäksi oli käytössä puuaseet. Puuseipäät ja hamarapäiset nuijat olivat olleet yleisiä taistelukentällä. Monet kallojen iskunjäljet ovat pyöreitä, mikä viittaa tylppäpäisen nuijan murskanneen pääkallon pinnan. Suosta on löytynyt luiden seasta monenlaisia nuijia ja seipäitä, koska suon sisällä vallinneet olosuhteet ovat säilyttäneet puuosat lahoamiselsta. Puuaseet ovat olleet Pohjois-Saksassa yleisesti käytössä, sillä niitä on löytynyt monista soista ja niiden alkuperä ulottuu kivikaudelle asti.


title: Tollensen taistelukenttä

text: Aseiden lisäksi on löydetty vaatetukseen tai koristeluun liittyviä esineitä. Kauniskuvioinen rintasolki (Spindlerfeldin tyyppiä) löytyi kahtena kappaleena. Lisäksi tunnistettiin partaveitsi, pronssinappeja, vaateneuloja ja pronssinen rasia. Ilmeisesti hiuksia sitomassa on ollut kultalangasta kiedotut spiraalit ja muutama spiraalinen tinasormuskin on löytynyt. Koska millään vainajalta tai sen luilla ei havaittu vaatteiden jäänteitä, ovat ne joko maatuneet vuosisatojen aikana tai vainajat on riisuttu ennen veteen heittämistä. Samoin vainajilta on kerätty talteen heidän yllään olleita koruja ja muita metalliesineitä, joka niitä on löytynyt yhteensä alle 100.


title: Tollensen taistelukenttä

text: Ihmisluista, hevosenluusta ja puunuijasta on teetetty radiohiiliajoitukset (AMS) ja niiden keskiarvo on noin 1200 eaa. (± 40 vuotta). Kaikki ajoitukset viittaavat yhteen tapahtumaan, millaisen taistelun voidaan olettaa olevankin. Puunuijan ajoitus antoi 1230 eaa., mutta sen katsotaan johtuvan puun pitkästä elinkaaresta. Tapahtma sijoittui Monteliuksen periodille III.


title: Tollensen taistelukenttä

text: Taistelukenttä sijaitsee Skandinavisen pronssikaden asutuksen ulkopuolella. Noin viisi kilometriä pohjoisessa esiintyy runsaasti hautakumpuja, jollaisiin oli haudattu yhteisöjen eliittiä. Taistelukentän eteläpuolella sijaitse vain yksi hautakumpu, mutta sen itä- ja länsipuolella on havaittu useita asuinpaikkoja eli maatilojen jäänteitä. Kohtaamispaikka on ilmeisesti valittu puolustuksellisista syistä, mutta myöskin sen kautta kulkevan tien vuoksi. Joen ja suon ylittävän tiepenkereen ja sillan perustusten jäänteet on ajoitettu 500 vuotta taistelutapahtumaa vanhemmiksi, mutta tutkijat arvelevat tien olleen taistelujen aikana edelleen olemassa.


title: Tollensen taistelukenttä

text: Tähänastiset tutkimukset viittaavat siihen, että pronssikauden mittapuun mukaan kaksi suurta armeijaa otti yhteen alavalla Tollensenjoen rantakosteikolla. Nyt kaivetut muutamat pienialaiset kohteet (yhteensä 450 neliömetriä) osoittavat, että koko taistelualueella kuoli mahdollisesti satoja taisteluihin osallistuvia ihmistä. Silloin taisteluista selvisivät elossa, niin kuin yleensäkin, vieläkin suurempi joukko ihmisiä. Voidaanko puhua jo tuhansista osallistujista, jää vielä jatkoarvioiden varaan.


title: Tollensen taistelukenttä

text: Tutkijat ovat tähän asti pitäneet pronssikauden maatalousyhteisöjä melko rauhaa rakastavina ja suurten keskusten puuttumisen olevan merkki suojautumisen tai jopa linnoittautumisen tarpeettomuudesta. Itäisen Välimeren sankaritarinat suurista sodista ovat jääneet useimmiten ilman arkeologisia todisteita ja arviot pronssikauden taisteluiden osallistujamääristä ovat siksi kutistuneet tarinoitaan pienemmiksi. Nyt voidaankin sanoa, että tämän taistelupaikan tutkimukset romuttavat todisteillaan aiemmat varovaiset arviot.


title: Tollensen taistelukenttä

text: Vaikka tutkittua aluetta pidetäänkin vähäisenä, voidaan sen antamaa tilastollista tietoa hyödyntää monessa asiassa. Vainajien hampaiden isotooppitutkimukset kertovat, minkälaisessa geologisessa ympäristössä tutkittava henkilö vietti lapsuutensa. Taistelijat eivät olleet koottu paikallisista maanviljelijöistä, jotka olisivat kokoontuneet taisteluun hetkellisen innoituksen voimasta. Tässä tutkimuksessa havaittiin suuren osan vainajaista tulevan muualta kuin Pohjois-Euroopasta. Moni heistä tuli Etelä-Euroopasta tai Keski-Euroopasta satojen kilometrien päästä. Samaa kertoivat typpianalyysi ja geneettiset vertailut.


title: Tollensen taistelukenttä

text: Tutkijoiden työ hyvin säilyneiden luiden traumojen vertailussa paljasti, etteivät kaikkein tuoreimpien traumojen jäljet olleet ehtineet parantua ollenkaan. Tämä kertoo siitä, että tässä taistelussa oli ollut kyse vain yhden tai muutaman päivän yhteenotosta. Taistelupaikalle ei kokoonnuttu usean viikon ajaksi, joiden aikana vainajien haavat olisivat ehtineet parantua hieman. Osa haavoista ovat ylettyneet luihin asti, mikä viittaa teräviin aseisiin ja suureen voimankäyttöön. Teräaseiden lisäksi oli käytössä ollut myös nuijia ja mailoja. Niillä on aiheutettu monelle vainajalle kallonmurtumia. Kuten arkeologit yleisesti tietävät, olivat sellaiset taisteluvarusteet ilmaantuneet hautojen löytöaineistoihin, joilla suojattiin kehon osia ja päätä iskuilta. Kypärien, sääri- ja käsisuojien sekä vartalon pansareiden käyttäminen on vaatinut käyttäjältään runsaasti harjoittelua. On tietenkin oletettava, että tällaisia varusteita kantavat ammattisotilaat ovat ottaneet osaa tähänkin suureen taisteluun. Yleensäkin, tämän kokoluokan taistelun muodostuminen kertoo Euroopassa toimivasta sotilasluokasta, jonka tarjosi ammattimaisesti verkostoituneena suojelua ja taisteluvoimaa. Tämä ammattikunta ohjasti tai johti suuria taisteluja, mikä vaati vuosien kokemusta onnistuakseen.


title: Tollensen taistelukenttä

text: Erityisesti kaupankäynti vaati suojelujoukon sekä arvokkaiden tavaroiden kuljetuksen ajaksi että niiden säilyttämisen ajaksi. Myös alueiden väestön lisääntyessä, saattoivat sotilaaliset palvelukset tulla kysymykseen, erityisesti, kun 1200-luvulla ilmasto muuttui koleammaksi ja sateisemmaksi. Noin 1200 eaa. jälkeen alkavat levottomuudet Etelä- ja Keski-Euroopassa lisääntyä ja ennen 1100 eaa. tilanne olikin jo muuttunut erilaiseksi. Nämä liikehdinnät olivat tapahtuneen valossa ajankohtaisia myös Pohjois-Euroopassa. Tällainen tilanne on tutkijoille uusi ja sen vaikutus pronssikauden historiankirjoitukseen on ilmeinen.


title: Tollensen taistelukenttä

text: Koska Skandinavisen pronssikauden piirissä ei ole löytynyt mäkilinnoja tai suojavarustuksia ennen kuin pronssikauden loppupuolelta, on ajateltu tämän eurooppalaisittain syrjäseudun säästyneen erossa levottomuuksilta. Jos tulevaisuudessa ei mäkilinnoja edelleenkään löydetä, ei ilmeisesti tämä havaittu yksittäinen taistelu ole aiheuttanut tarvetta rakentaa sellaisia.


title: Hydroksibentsaldehydi

text: Hydroksibentsaldehydi voi viitata johonkin seuraavista orgaanisesta yhdisteestä:


title: Donald S. Day

text: Donald Satterlee Day (15. toukokuuta 1895  Brooklyn, New York – 1. lokakuuta 1966 Helsinki) oli yhdysvaltalainen toimittaja, joka toimi "Chicago Tribune" -lehden Pohjois-Euroopan kirjeenvaihtajana 1921–1940. Hän oli talvisodan aikana sotakirjeenvaihtajana Suomessa. Jatkosodan aikana Day yritti turhaan päästä vapaaehtoisena Suomen armeijaan ja oli kesästä 1944 Saksan radion palveluksessa kommentaattorina. Sodan jälkeen amerikkalaiset pidättivät Dayn, mutta hän pääsi vapaaksi annettuaan tietoja Neuvostoliiton vakoojista.


title: Donald S. Day

text: Dayn vanhemmat olivat John I. ja Grace Bryant (Satterlee) Day. Hänen isänsä oli "New York Morning Telegraph" -lehden toimittajana ja Day itse aloitti uransa työväestölle tarkoitetun "The Day Book" -tabloidilehden palveluksessa. Lehti kampanjoi ammattiyhdistysten ja naisten äänioikeuden puolesta. Kun Yhdysvallat liittyi ensimmäiseen maailmansotaan 1917 Day oli Yhdysvaltain laivastossa lentäjänä. Sodan päätyttyä hän oli New Yorkissa "The Morning Telegraph" -lehden urheilutoimittajana ja sitten New York World-lehden toimittajana.


title: Donald S. Day

text: Vuonna 1921 Daylle tarjoutui mahdollisuus päästä raportoimaan Neuvostoliiton oloista. Hän saapui Riikaan Latviaan saaden siellä viisumin Neuvostoliittoon. Daysta tuli myös elokuussa 1921 Chicago Tribune-lehden Pohjois-Euroopan kirjeenvaihtaja ja hn raportoi Baltian maiden, Suomen ja Neuvostoliiton tapahtumista. Hänen Neuvostoliiton viisuminsa kuitenkin peruutettiin kun hän kieltäytyi kertomasta maan asioista yksinomaan myönteiseen sävyyn. Day joutuikin sitten hankkimaan tietonsa maasta tulleilta pakolaisilta ja rajan yli lähettämiltään henkilöiltä. Daysta tuli vakaumuksellinen antikommunisti ja häneen vakaumustaan vahvistivat edelleen tiedot Neuvostoliiton pakkokollektivisoinneista sekä maassa 1932–1933 vallinneesta nälänhädästä. Vuonna 1936 Day kertoi raportissaan että Stalin oli määrännyt amerikkalaiset kommunistit äänestämään presidentinvaaleissa Franklin D. Rooseveltia. Day suhtautui myönteisesti Saksaan ja maaliskuussa 1939 Puolan viranomaiset kielsivät häneltä pääsyn maahan tutkimaan väitettyä maan saksalaisvähemmistön vainoa.


title: Donald S. Day

text: Talvisodan aikana Day oli sotakirjeenvaihtajana Suomessa. Kun Neuvostoliitto miehitti Baltian maat kesäkuussa 1940 Day sai 24 tuntia aikaa poistua Latviasta jota hän piti asemapaikkanaan. Day kertoi tällöin raporteissaan että Latvian venäläiset ja juutalaiset olivat avustaneet maan miehittämisessä ja juhlineet miehittäjien saapumista. Day siirtyi tämän jälkeen Tukholmaan Ruotsiin. Jatkosodan alettua Day oli jälleen sotakirjeenvaihtajana Suomessa seuraten hyökkääviä suomalaisjoukkoja. Syyskuussa 1942 hän ilmoitti eroavansa Chicago Tribune-lehden palveluksesta ja liittyvänsä vapaaehtoisena Suomen armeijaan. Suomen viranomaiset hylkäsivät kuitenkin Dayn hakemuksen Yhdysvaltain painostuksesta. Hänen passinsa vanheni eikä sitä enää uusittu joten Day ei enää päässyt matkustamaan vapaasti. Hän laati Suomessa oleskellessaan muistelmateoksen joka julkaistiin 1944 ruotsin kielellä nimellä "Framåt, Kristi stridsmän!". Kirjassa Day ilmaisi tukensa Saksan sodalle Neuvostoliittoa vastaan.


title: Donald S. Day

text: Kesällä 1944 Day siirtyi Berliiniin Saksan radion palvelukseen ja toimi sitten elokuun lopulta lähtien amerikkalaisille joukoille suunnatuissa radiolähetyksissä kommentaattorina. Day jatkoi tässä tehtävässä aina huhtikuun 1945 puoliväliin saakka. Hän arvosteli lähetyksissä presidentti Franklin D. Rooseveltia ja Yhdysvaltain liittolaisuutta Neuvostoliiton kanssa syyttäen juutalaisia neuvostokommunismin taustavoimina toimimisesta. Dayn mukaan Saksa oli Euroopan ainoa suojamuuri neuvostokommunismia vastaan ja teki taistelullaankorvaamattoman palveluksen länsimaiselle sivistykselle.


title: Donald S. Day

text: Amerikkalaiset joukot pidättivät Dayn toukokuussa 1945 sodan päätyttyä ja hän oli Yhdysvaltain armeijan vastavakoilun ylläpitämällä Camp Kingin leirillä Oberurselissa Saksassa. Hänet vapautettiin joulukuun lopulla 1946 ja hän oleskeli sitten Baijerissa vaimonsa kanssa. Hänet pidätettiin uudelleen lyhyeksi aikaa tammikuussa 1949 mutta vapautettiin pian uudelleen. Dayta ei syytetty maanpetoksesta koska hän antoi amerikkalaisille tietoja neuvostoliittolaisista vakoojista jotka toimivat Euroopassa.


title: Donald S. Day

text: Day palasi vapauduttuaan Suomeen vaimonsa kanssa ja toimi 1960-luvulle saakka Chicago Tribune-lehden Itämeren alueen kirjeenvaihtajana. Hän kuoli sydänkohtaukseen Helsingissä lokakuun alussa 1966.


title: Voimaorkesteri

text: Voimaorkesteri on Tampereella 2000-luvun alussa perustettu tanssiorkesteri.


title: Voimaorkesteri

text: Voimaorkesteri tunnetaan parhaiten vuonna 2007 voitetusta SMORK-kilpailusta (Tanssiorkesterien Suomen mestaruus). Voimaorkesteri on myös tehnyt kolme singleä "Tuulen kanssa", "Hetket yhteiset" ja "Sä kaipaatko mua".


title: Voimaorkesteri

text: Voimaorkesterin niin kutsuttu voimahahmo ja perustajajäsen on tamperelainen laulaja-basisti Petri "Pete" Grönfelt. Myös Voimaorkesterin kokoonpano on monta kertaa muuttunut. Alkuvuodet Voimaorkesteri keikkaili triona,kunnes vuonna 2004 se laajentui kvartetiksi.


title: Voimaorkesteri

text: Voimaorkesteri tunnetaan tanssiyleisön joukossa hyväntuulisesta, energisestä esiintymisestä, lauluosaamisesta ja mielenkiintoisesta ohjelmistosta.


title: Voimaorkesteri

text: Voimaorkesterissa soittaneita muusikoita:


title: Voimaorkesteri

text:
Petri Grönfelt, basso ja laulu (2002-)
Ilkka Peltoniemi,koskettimet (2002-2005)
Jasu Mäntylä,rummut (2002-2004)
Mikael Kienokoski,rummut ja laulu (2004-2006)
Jyrki Kallio,kitara ja laulu (2004-2005)
Tomi Mattila, kitara ja laulu (2005-2008)
Pekka Saralevä,koskettimet ja laulu (2005-2006)
Sami Varvio,harmonikka ja koskettimet (2006-2008)
Jari Jake Niska,rummut ja laulu (2007-2008)
Jouni Järvenpää, rummut (2008-??)
Jonte Laihiala,kitara ja laulu (2008-??)
Kenneth Huumarsalo, koskettimet ja laulu (2008-??)


title: Voimaorkesteri

text: Voimaorkesteri on myös säestänyt lukuisia artisteja mm. Antti Ahopeltoa, Marko Lämsää ,Susanna Heikkiä ,Laura Caritaa ,Sirpa Jokista jne


title: Markku Kataja

text: Markku Kataja (s. 1956) on suomalainen fyysikko ja professori. Hän on toiminut Jyväskylän yliopistossa fysiikan professorina vuodesta 2006. Vuoden 2018 alussa hänet nimitettiin Jyväskylän yliopiston fysiikan laitoksen johtajaksi toimikaudelle 2018–2021. Fyysikkona hänet tunnetaan varsinkin virtausdynamiikan tutkijana. Sen ohella hän on tutkinut teollisuusfysiikan sovelluksia ja kokeellista fysiikkaa.